Суд очерки | Insonvaqonun.uz\nБош саҳифа/Суд очерки\nСаробга айланган орзулар\nЖАМИЯТДА бир оиланинг вужудга келишида ўша оиланинг ота-оналари, яқин қариндошлари катта орзу-умидлар билан елиб югуради, оромини унутиб меҳнат қилади. Бисотидаги борини сарфлаб элга ош беради, базму жамшид қилиб, янги оила соҳибларига узундан-узоқ тилагу истаклар билдиради. Халқ тили билан айтганда, униб-ўсиб, ўзларидан кўпайиб, мустаҳкам оиланинг соҳибию соҳибаси бўлиб юришларини, келажакда фарзандларининг камолини кўришларига тилак билдиради. Рустам ва Хадичанинг (мақоладаги барча исм-шарифлар ўзгартирилган) никоҳ тўйи учун ҳам юқорида айтганимиздек ота-оналари орзу-умидлар билан борини сарфлаб тўю томоша қилганди. Ёшлар ҳам бахтдан масрур эди. Ўзларини ўша дамда энг бахтли келин-куёв, келажакда эса энг бахтли оилалардан бири бўлишга ишонардилар. Ахир, тўй ҳам кўпчилик ҳавас қилса арзигудек бўлиб ўтди. Уларнинг тўйдан кейинги ҳаёти ҳам ёмон кечмади. Эр-хотиннинг топгани рўзғорнинг кам-кўстига бемалол етар, муҳтожлик сезишмасди. Айниқса, бирин-кетин дунёга келган уч нафар фарзанд оилага чексиз қувонч бахш этди. Бугун ана шу оиланинг пойдевори дарз кетди. Аниқроқ айтганда, эр-хотин ажрашиб, фарзандларнинг иккиси ота, бири эса она меҳридан мосуво бўлиб улғаймоқда. Хўш, бунга нима сабаб бўлди? Рустам Сарвиноз билан танишгандан сўнг оиласига нисбатан бўлган меҳри аста-секин совий бошлади. Уйга кеч келар, айрим кунлари келмай ҳам қоларди. У бора-бора Сарвинозга қаттиқ боғланиб қолди. Оила, фарзандлар Рустам учун тобора йироқлашиб борарди. Улар шу орада шаръий никоҳдан ҳам ўтишди. Эрининг оиласига нисбатан меҳри совиб бораётганини билиб юрган Хадичанинг кўнгли нотинч эди. Ҳар хил хаёлларга борар, яна ўзини тинчлантиришга ҳаракат қиларди. Ахир, турмушимизда камчилик бўлмаса, бағримизда фарзандларимиз бўлса, дея ўзига тасалли берарди. Аросатда ўтаётган кунларнинг бирида Хадичанинг қулоғига узуқ-юлуқ гаплар чалина бошлади. “Шамол бўлмаса дарахтнинг учи бекорга қимирламайди”, дея кўнглидан ўтказди. Бу шубҳа-ю гумонлардан халос бўлиш учун Рустамнинг ҳаракатларини кузата бошлади. Ниҳоят, Хадича турмуш ўртоғининг жазмани билан учрашди. Сарвиноз ҳам унга бор гапни айтиб берди. Рустамни яхши кўришини, у билан шаръий никоҳдан ўтганлигини, унинг тез орада хотиним билан ажрашиб “сен билан бирга яшаймиз”, дея ваъда берганини айтар экан, Хадичанинг қулоқлари унинг гапларини эшитмас, бутун борлиқ унга зимистондек туюларди. Хадича эрининг бу хиёнатини кечиролмади, фарзандларини олиб отасининг уйига кетди. Рустам қандай хато қилиб қўйганини англаб етса-да, буни Хадичага билдирмасликка ҳаракат қилар, кетсанг кетавер бошқаси билан ҳам яшайвераман, дея ўзини бу ҳолатдан қутқаргандек бўлди. Хуллас, мазкур оила ўзининг қисқа тарихи билан айни шу жойда ўз поёнига етди. Янги ҳаёт яратишга бел боғлаган Рустам эса мана бир неча йилдирки, фарзандларига алимент тўлашни ҳам “унутиб” қўйди. Хадича эса фарзандлари билан моддий жиҳатдан қийин аҳволда кун ўтказмоқда. Жиноят ишлари бўйича М.Улуғбек туман суди мазкур ҳолатни ўрганиб таҳлил қилар экан, тўланмай келинаётган бир неча йиллик алимент пулларини Рустамнинг гарданига қўйди ва тегишли жазога тортиш тўғрисида ҳукм ўқиди. Гап шундаки, алимент ҳам тўланар, айбдорлар ҳам жазосини олар. Аммо бирлари ота, яна бири эса она меҳридан айро улғаяётган мурғак кўнгилларда не гуноҳ? Оиладаги парокандалик, ота-она муносабатлари фарзандларнинг келажагига таъсир қилмаслигига ким кафолат беради? Бугун айрим давлатлардаги ҳунрезликлар қурбони бўлаётган инсонларни, ота-оналаридан жудо бўлиб кўчада қолаётган гўдакларни ойнаи жаҳон орқали кўриб, матбуотда ўқиб вужудимиз ларзага келади. Диёримиз тинч, дастурхонимиз тўкин бўлиб турган мамлакатимизда эса фарзандларимизни тирик етим қилишга ҳаққимиз борми? Бу борада тўқликка шўхлик қилиб эмас, мулоҳаза билан иш тутсак айни муддао бўлар эди. Ёрбек ИСКАНДАРОВ, “Инсон ва қонун” мухбири\nИШОНЧ — улуғ туйғу. Ишонч инсонни юксак чўққиларга кўтариши ёки бир зумда ана шу чўққидан қулатиши мумкин. Айтишади-ку, ишончни қозониш учун йиллар зарурдир, аммо уни поймол қилиш учун дақиқалар кифоя. Қаҳрамонимиз Сайфулло Азизов (исм-шарифлар ўзгартирилган) соддадил инсонлар ишончини қозонишнинг уддасидан чиқди. Унинг ҳаёт йўли фақат алдовларга қоришиб кетди. Дастлаб, яқин таниши Дилшоднинг ишончига кириб, унга “НИВА” русумли машинани пулини бўлиб тўлаш шарти билан сотиб, пул тўлиқ тўлангач расмийлаштириб беришни ваъда қилди. Ва дастлабки тўлов учун 3.300 АҚШ долларини, келишув бўйича ўн ой ичида қолган пулларни иш дафтарига қайд этиб борган ҳолда тўлиқ олиб, берган ваъдасини бажармасдан, пулларни ўз эҳтиёжига сарфлаб, автомашинани расмийлаштириб бермади. Орадан икки ой ўтмай, Шоҳруҳнинг ҳам ишончига кириб укасининг номига расмийлаштирилган “Нексия” русумли автомашинани пулини бўлиб тўлаш шарти билан сотди. Пул тўлиқ тўлангач расмийлаштириб беришни ваъда қилиб, дастлабки тўлов сифатида 3.000 АҚШ долларини олиб, 10 ой ичида қолган пулларни олганига қарамай, автомашинани расмийлаштириб бермади. “Ўрганган кўнгил ўртанса қўймас”, деганларидек, Сайфулло яна бир инсоннинг ишончига кириб олади. Лазизга ҳам юқоридаги ваъдаларни бериб, ўзига тегишли бўлган “Ласетти” автомашинасини алдаб сотади. Сайфулло нопок ишларини давом эттириш учун Наманганга йўл олади. Унинг қармоғига Собир илинади. Унга ўзига тегишли “Матиз” русумли автомашинасини сотади. Собир у ерда ўзи танимаган шахс гувоҳлигида 10.500 АҚШ долларини Сайфуллога бериб, ундан машинани номига ўтказиб беришни сўрайди. Сайфулло шартнома қилдириб беради. Шундан сўнг у Наманган вилоятига қайтиб, машинани ўз номига расмийлаштириш учун Поп туманидаги ЙҲХБга борганида, у ердаги ИИБ ходимлари унга С.Азизов олди-сотди шартномаси эмас, аксинча, ижара шартномаси қилиб берганлигини маълум қилишганида, у алдаганлигини билиб қолади. Шу тариқа уддабурон фирибгар яна ўн беш кишининг ишончига кириб, ноқонуний машина олди-сотдиси билан шуғулланди. Кўплаб одамлар “Нексия”, “Ласетти”, “Матиз”, “Спарк”, “Нива”, “ВАЗ-2107” русумли машиналик бўлдим, деб ширин хаёл сурди. Албатта, ҳеч бир жиноят жазосиз қолмайди. Сайфулло ҳам суднинг қора курсиси олдида жавоб берди. Унга озодликдан маҳрум қилиш жазоси тайинланди. Бироқ ишончи поймол бўлганлар-чи? Ушбу воқеани ёзишдан мақсад ҳам фирибгарлардан огоҳ бўлишни эслатиб қўйишдир. Зеро, ишонмаслик хатодир, аммо ҳаммага ишонавериш жиноятдир, дейилади ҳикматларда. Ориф МИРЗАИРОВ, Чилонзор туман прокуратураси терговчиси\nАлданганларнинг аччиқ қисмати\nЯқинда жиноят ишлари бўйича Ховос туман судида Сафия Шаҳриеванинг жиноят иши кўриб чиқилди. Халу исмли Туркия давлати фуқароси ўз раҳбарлигида судланувчи Сафия Шаҳриева ҳамда бошқа шахслардан иборат таркибда жиноий гуруҳ тузган. Бу жиноий гуруҳ чет элда фоҳишахона ташкил қилиб, аёлларни алдаб, у ерга қонунга хилоф равишда олиб бориб, мажбурий тарзда номаъқул ишларни қилишга мажбурлаб келган. Жумладан, Вилоят исмли аёл ва бошқалар Ўзбекистон Республикасидан қиз ва жувонларни топиб, уларни алдаб, ўзларининг ҳисобидан йўл харажатларини тўлаб, Туркия давлатига бошқа қўшни давлатлар орқали юборган. Туркия давлатида уларни Жасур ва Феруз исмли шахслар кутиб олиб, уларнинг фуқаролик паспортларини олиб қўйиб, эрксиз ҳолатга тушириб, аёллик шаънига тўғри келмайдиган ишлар билан шуғулланишга мажбур қилишган. Қайд этилганларга биноан, судланувчи С.Шаҳриева қуйидаги асосларга кўра одам савдоси жиноятини содир қилган. Жумладан, судланувчи Сафия жиззахлик Феруза Исмоилова билан телефон орқали танишиб, унга Туркия давлатида кўп пул топиши мумкинлигини, йўл харажатларини ўзи тўлаб беришини, Ферузанинг фуқаролик паспортида чет элга чиқиш учун рухсат стикери бўлмаса-да, танишлари орқали Туркия давлатига олиб кетишини айтиб қизиқтирган. Шундан сўнг, Т.Солиева С.Шаҳриеванинг кўрсатмасига кўра йўловчи автомашинасида Ф.Исмоиловани Тошкент шаҳрида ўзини “Вилоят” деб таништирган аёлга рўпара қилган. Жиноий режага кўра Вилоят Ф.Исмоиловани кутиб олиб, Қозоғистон Республикасига ўтказиб, уюшган гуруҳ аъзоси Бахтиёр исмли шахсга топширган. Шундан сўнг, Бахтиёр Ферузани ноқонуний йўллар билан Қозоғистон Республикаси орқали Туркия давлатига юборган. Феруза Туркияга борган вақтида С.Шаҳриева уни кутиб олиб, фуқаролик паспортини олиб қўйиб, кетган йўл харажатларини “ишлаб” қайтаришини талаб қилган ва Азиза исмли шахсга топширган. Ф.Исмоилова Азизанинг қўлида “ишлагани”дан сўнг С.Шаҳриева уни Азизадан олиб, Халуга топширган ва бу аёлнинг қўлида “хизмат қилган”. Ф.Исмоилова 2015 йилнинг апрель ойларида Туркия давлатидан Қозоғистон Республикасига келиб, Бахтиёрнинг кўмагида айланма йўллар орқали Ўзбекистон Республикасига ўтган. Бундан ташқари, тузилган жиноий режа асосида, С.Шаҳриева 2014 йилнинг баҳорида Жиззах шаҳрида яшовчи қизлар Турсуной Солиева, Маҳфуза Алмасоваларни худди шу йўл билан Туркия давлатига олиб бориб, паспортларини олиб қўйиб ўзларини фоҳишахонага топшириб юборган. М.Алмасованинг айтишича, бу ерда ундан ташқари Ўзбекистон Республикасидан бир неча ўзбек миллатига мансуб бўлган “Лайло”, “Гули” ва “Надя” исмли қизлар ҳам бўлган, уларни ҳам С.Шаҳриеванинг ўзи турли алдов йўллари билан шу ерга олиб келган. Сафия Шаҳриевага суд ҳукми ўқилди. Бироқ алданган қизлар қисмати-чи? Бундан тегишли хулоса чиқариш, катта даромадлар ваъда қилган нокасларга алданиб қолмаслик, огоҳ бўлиб яшаш ҳар биримизнинг вазифамиз. Отабек НАБИЕВ, жиноят ишлари бўйича Ховос туман суди раиси\nБекорчилик — ҳавога совурилган умр\nСУДНИНГ қора курсисида эндигина 23-24 ёшни қаршилаган Дилшод Зокиров, Нодирбек Қудратов, Салоҳиддин Аллозовлар (мақоладаги барча исм-фамилиялар ўзгартирилган) ўтирибди. Улар бу пайтда ўқиб-ўрганиб, бирор ҳунарни эгаллаб, мамлакат ривожига ўз ҳиссаларини қўшаётган бўлиши керак эмасмиди? Афсуски, йигитликнинг энг завқли онларида улар қилмишлари учун қонун олдида жавоб беришларига тўғри келди. Судланувчиларнинг таржимаи ҳолига назар ташласак, уларнинг бирор иш билан банд эмаслигига гувоҳ бўламиз. Ана шу бекорчилик оқибатида улар бир талай номақбул ишларга қўл урдилар. Дилшод Зокиров шериги Нодирбек билан Сирғали туманидаги кафелардан бирининг олдида Баҳодир Юсупов билан жанжаллашиб қолади. Йигитлар уни ҳақоратлаб, дўппослашади. Бу ҳам етмагандай унга жароҳат етказишади. Суд тиббий экспертизасининг хулосасига кўра, Баҳодирга оғир тан жароҳати етказилганлиги аниқланади. Бироқ ёшларнинг қилмиши шу билан якун топмади. Дилшод Зокиров ва унинг шериклари Муроджон Баҳриддиновнинг бошига ҳам Баҳодирнинг кунини солишади. Натижада жабрланувчи енгил тан жароҳати олганлиги сабабли бир неча кун касалхонада даволанишга мажбур бўлади. Тергов жараёнида улар содир этган қилмишлари кўча-кўйда бетайин юриб, бекорчиликни ўзларига касб қилиб олганликлари туфайли рўй берганлигини тан олишди. Президентимиз ёшлар билан бўлган учрашувда уюшмаган, яъни ишламайдиган, ўқимайдиган, тайин бир машғулотга эга бўлмаган, салбий таъсирга берилувчи ёшлар сони ортиб бораётгани ҳақида куюниб гапирган эди. Дарҳақиқат, бу каби уюшмаган ёшларни тўғри йўлга бошлаш, уларни маълум бир машғулот ё касбга йўналтириш, ёшлар ўртасидаги жиноий ҳаракатларнинг олдини олиш бугун барчамизнинг зиммамизда турган улкан вазифадир. Шу сабаб судланувчиларга жазо тури ва миқдорини тайинлашда қилмишидан пушаймонлиги, ёшлиги ва бошқа жиҳатлар эътиборга олинди. Ёшлик куч-ғайратини бўлмағур хатти-ҳаракатларга сарфлаб юрган Шерзод Содиқов ҳам муқаддам бир неча бор судланганлигига қарамасдан хулоса чиқармаганлиги жуда ачинарли. У ярим кечаси укаси билан келиб чиққан ўзаро жанжал оқибатида жиноятга қўл урди. Жаҳл устида укасига оғир тан жароҳати етказди. Ука касалхонага ётқизилди. Шерзод Содиқовга нисбатан жиноий иш қўзғатилди. Суд мажлисида судланувчи айбига тўлиқ иқрор бўлиб, қилган ишидан қаттиқ пушаймонлигини, енгилроқ жазо тайинланишини сўради. Айни пайтда Сирғали туманида жойлашган мактаб ва маҳаллаларда ёшлар билан очиқ мулоқотга киришиб, уларни ўйлантираётган масалаларга эътибор қаратиш мақсадида қатор чора-тадбирлар амалга оширилмоқда. Ёшларни касб-ҳунарга йўналтириш, бандлигини таъминлаш бўйича жиддий чоралар кўришимиз лозимлигини ҳаётнинг ўзи кўрсатиб турибди. Агар биз уларга алоҳида вақт ажратиб, мунтазам иш олиб борсак ҳамда муаммоларга ечим топсак юқорида қайд этилган салбий ҳолатлар анча камайган бўларди. Шундай экан, ёшлар тарбияси ҳамиша эътиборимиз марказида турмоғи лозим. Музаффар КУКИЕВ, жиноят ишлари бўйича Сирғали туман суди судьяси\nРежаси иш бермаган фирибгарлар\n1976 ЙИЛ Бухоро шаҳрида туғилган Қаҳрамон Темиров бир неча бор суднинг қора курсисига ўтирган бўлса-да, бундан ўзига тегишли хулоса чиқармади. Кўр-кўрни қоронғида топади деганларидек, Қ.Темиров ўзига ўхшаб бир неча бор пешонасига суднинг қора тамғаси босилган, Андижон вилоятида туғилган Абдухалил Абдуллаев билан ўзаро жиноий тил бириктириб, ўзганинг мулкини қўлга киритиш режасини ўйлаб топишди. (Мақоладаги барча исм-фамилиялар ўзгартирилган). “Ишбилармонлар” 1 АҚШ доллари ҳажмига тенг қоғоз бўлакларини қирқиб, юза қисмига 1 АҚШ долларини қўйди. Гўёки энди бир тахлам қоғоз бир даста долларга айланди. Улар “доллар”ни почта конвертига солиб, юза қисмига 3.200 АҚШ доллари сўзларини ёзди. Шундан сўнг икки фирибгар жиноий мақсадларини амалга ошириш учун 2017 йилнинг 3 апрелида Гулистон шаҳрига “ташриф буюришди”. Ҳамтовоқлар шаҳарнинг “Тараққиёт” маҳалласида жойлашган “Бек бирлашмаси” савдо дўкони олдига бориб, А.Абдуллаев 5-10 метр олдинда, Қ.Темиров эса орқада кетаётган жабрланувчи Н.Юлдашева билан ёнма-ён ҳаракатланди. Йўлда А.Абдуллаевнинг чўнтагидан целлофан бўлагига ўралган почта конверти тушиб қолди. У буни “пайқамади” гўё. Ўз навбатида, Қ.Темиров эса ушбу почта конвертини топиб олгандек, уни ердан олиб ёнида ҳаракатланаётган Н.Юлдашевага ҳеч кимга айтмаслигини уқтираркан, конвертда доллар бўлиши мумкинлигини айтиб, почта конвертининг юза қисмига ёзилган “3.200 АҚШ доллари” ёзувини ҳамда почта конвертининг бир қисмини йиртиб, қоғоз бўлаклари устига тахланган 1 АҚШ долларининг чекка қисмини кўрсатди. Ва конвертдаги 3.200 АҚШ долларини ўзаро бўлиб олишга ваъда берди. Шундан сўнг икки ҳамтовоқ жабрланувчи Н.Юлдашевани янада ишонтириш ва мулкини қўлга киритиш мақсадида А.Абдуллаев гўёки пулини йўқотиб қўйган кишидек Қ.Темиров ва Н.Юлдашеваларнинг олдига келиб Қ.Темировдан почта конвертини топиб олган-олмаганлигини сўраганида Қ.Темиров уни кўрмаганлигини айтди. Шундан сўнг А.Абдуллаев Қ.Темировга ундан гумон қилаётганини айтиб ортидан юришини илтимос қилади. Бу вазиятдан унумли фойдаланган Қ.Темиров почта конвертини Н.Юлдашевага тутқазиб, унга пул эгасини чалғитиб келишини, конвертдаги пуллар унда туриб туришини, уни алдаб кетмаслиги учун гаровга қимматроқ нарсасини беришини айтиб Н.Юлдашевага тегишли бўлган тилла занжир, тилла узук, жами 7.480.000 сўмлик мулкини фирибгарлик йўли билан олиб, воқеа жойидан ғойиб бўлишади. Ҳамтовоқлар Тошкент шаҳрига қайтиб “Фарҳод” бозорида тилла тақинчоқларни 2.080.000 сўмга пуллаб, “чўнтак”ларини қаппайтиради. Ширин орзу-хаёлларга берилган Н.Юлдашева эса Қ.Темиров келавермагач конвертни очади. Конвертда резинага боғланган 1 АҚШ долларига ўралган қоғоз бўлакларини кўриб, алданганлигини тушуниб етади. Шундан сўнг Н.Юлдашева Гулистон шаҳар ИИБга ариза билан мурожаат қилди. “Бузоқнинг югургани сомонхонагача”, деганларидек жиноятчилар осон йўл билан топилган пулларни “ҳазм” қилишга улгурмасиданоқ қўлга олинди. Одил суд томонидан Қ.Темиров ва А.Абдуллаевларнинг қилмишига яраша жиноят ҳукми ўқилди. Абдусаттор АБДУРАЗЗОҚОВ, жиноят ишлари бўйича Гулистон шаҳар суди раиси\nНафсига қул бўлганлар бугун пушаймонда\nУЙ-ЖОЙ — кўчмас мулк. Унинг хат-ҳужжатини ўз вақтида расмийлаштириш зарур. Аммо буни билса-да, ишни пайсалга солиб, кейин оёқ бир этикка тиқилган вақтда югуриб қоладиганлар ҳам орамизда кўп. Бундайлар айрим нафси ҳакалак отган кимсаларга қўл келади. У.Бобоназаров (мақоладаги барча исм-фамилиялар ўзгартирилган) ўзининг ва қайнисининг уйига кадастр ҳужжатларини расмийлаштириш учун Гулистон туман ер тузиш ва кўчмас мулк кадастр бўлимига борди. Туман “Ермулккадастр” давлат корхонасида мутахассис бўлиб ишлаётган Ш.Турғунов уй ҳужжатларини кўриб, бу уйлар ҳокимият қарорлари рўйхатидан ўтмаганлигини айтди. Шунда У.Бобоназаров “Иложи бўлса ёрдам беринг”, — деб илтимос қилади. Ш.Турғунов вақт топиб, У.Бобоназаров ва унинг қайнисининг уйини ўлчаб, чизмаларини чизиб олади. Бу ҳақда бўлим бошлиғи А.Қўшиевга айтиб, чизмаларни кўрсатади. Бошлиқ агар ҳар бир уйнинг кадастр ҳужжатлари учун 200 АҚШ долларидан берса, ҳужжатларни тўғирлаб берамиз, — дейди. Бир неча кундан сўнг уй эгаси олдиндан 100 АҚШ доллари бериб, Ш.Турғуновга ишни тезроқ бошлашини тайинлаб кетади. Пулни бошлиққа етказгач, ундан: “Ҳужжатларнинг қолганини тайёрлайвер, қолган пулни ҳам тезлатсин”, — деган буйруқ олади. Ҳоким номидан қарор чиқиб, ҳужжатларнинг кам-кўсти битгач, имзо ва муҳр билан А.Қўшиевнинг имзосини олиш учун Ш.Турғунов унга қўнғироқ қилади. А.Қўшиев: “Ҳужжатлар тайёр бўлган бўлса, кадастр йиғма жилдига менинг номимдан имзо қўявер”, — деб кўрсатма беради. Мутахассис бошлиқнинг айтганларини бекаму кўст бажаргач, бу ҳақда бошлиққа яна ҳисобот бериш, кадастр ҳужжатларини эгасига етказиб, ҳисоб-китоб қилиш қолганди. Уй эгаси қолган 300 АҚШ долларини Гулистон шаҳрида берди ва ҳужжатларни қабул қилиб олди. Ш.Турғунов А.Қўшиевга пулни олиб ишхонага кетаётганлигини хабар қилди. А.Қўшиев уни ишхона ёнида кутиб олди. 300 АҚШ долларини чўнтагига солган вақтда унинг ёнига келган кишилар ўзларини ҳуқуқ-тартибот идораси ходимлари деб таништиришди. Бармоқ излари ва уларнинг суҳбатлари ёзилган диктофон ёзувлари ҳеч нарсани инкор этишга имкон бермади. Шу пайтгача Ш.Турғуновнинг қўли билан иш қилиб келган бошлиқ А.Қўшиев ҳам суд залида сўроқ берди. Давлат томонидан берилган ваколатларни суиистеъмол қилиб, пора эвазига ҳужжатларни расмийлаштириш — нафснинг қулига айланиш қонуний жазоланди. Ҳозирда ҳар иккала “ишбилармон” қилган ишларидан пушаймон эканлиги маълум. Аммо уларнинг бу қилмишлари бошқа ҳамкасбларини ҳушёрроқ ишлашга, нафсга қул бўлишнинг охири ҳамиша мана шундай пушаймонлик билан тугашини унутмасликка ундашига ишонамиз. Ахтам ҚУРБОНОВ, жиноят ишлари бўйича Гулистон туман суди раиси\nКонтейнерда бор — ҳужжатда йўқ!\nЮРТИМИЗДА бозор муносабатларини чуқурлаштириш, иқтисодиётни, шунингдек, ташқи иқтисодий фаолиятни янада либераллаштириш, тадбиркорлар учун қулай ишбилармонлик муҳитини яратиш, соғлом рақобатни кучайтириш, кичик бизнес ва хусусий тадбиркорликни янада ривожлантириш мақсадида Ҳукуматимиз томонидан изчил чора-тадбирлар амалга оширилмоқда. Аммо айрим қўштирноқ ичидаги тадбиркорлар томонидан берилаётган имкониятлар ва яратилаётган шарт-шароитлардан унумли фойдаланиш ўрнига, амалдаги қонунларни четлаб ўтишга уриниб, мўмай даромад орттириш мақсадида божхона назоратидан яшириб, божхона чегаралари орқали олиб ўтилаётган товар-моддий бойликларга тегишли ҳужжатларда маълумотларни нотўғри кўрсатиб, соғлом рақобат муҳитига путур етказиш каби ҳолатлар ҳам учраб турибди. Жумладан, “Тошкент-товар” ташқи иқтисодий фаолият божхона постида бошқарманинг контрабандага қарши курашиш бўлими ходимлари Хитойдан ҳусусий тадбиркор А.Мирзаев (мақоладаги барча исм-шарифлар ўзгартирилган) номига келтирилган канцелярия товарларини божхона кўригидан ўтказиш давомида йўл-юк кузатув ҳужжатларида кўрсатилмаган 39 хил турдаги салкам 850 минг дона турли хил канцелярия товарлари борлиги аниқланди. Дастлабки маълумотларга асосан қиймати 300 миллион сўмдан ортиқ бўлган мазкур канцелярия товарлари далилий ашё сифатида вақтинча олиб қўйилди. Шунингдек, мазкур бўлим ходимлари ҳуқуқни муҳофаза қилувчи бошқа идоралар вакиллари билан ҳамкорликда Олмазор туманида олиб борилган тезкор тадбир натижасида фуқаро А.Ниёзовнинг хонадони амалдаги тартибларга мувофиқ кўздан кечирилганида, хорижда ишлаб чиқарилган салкам 70 минг дона ҳар хил турдаги қиймати 320 миллион сўмлик телефон аксессуарлари ҳеч қандай ҳужжатларсиз сақланаётганлиги маълум бўлди. Таъкидлаш жоизки, 2017 йилнинг биринчи чораги давомида республикамиз божхона ходимлари томонидан ҳуқуқни муҳофаза қилувчи бошқа идоралар вакиллари билан ҳамкорликда 3256 та божхона қоидабузарлиги аниқланиб, қиймати 16,5 миллиард сўмдан ортиқ бўлган товар-моддий бойликлар далилий ашё сифатида олиб қўйилди. Ҳозирда мазкур ҳолатлар юзасидан божхона текширувлари ва суриштирув жараёнлари давом эттирилмоқда. Тошкент шаҳар божхона бошқармаси Ахборот хизмати\nЖиноят жойида “из” қолмади дея адашганлар\nЎЗБЕК халқи қадимдан ҳалоллик ва покликни эъзозлаб келган. Халқимизда “Ҳалол ишла, ҳалол тишла”, “Ҳалол пишиб чиқар, ҳаром тешиб чиқар”, “Меҳнатингни ҳалол қилсанг, ҳузурини кўрасан” каби мақоллар мавжуд бўлиб, уларга асрлар мобайнида амал қилиб келинади. Аммо эгри йўлдан юриб, белни оғритмасдан, жонини куйдирмасдан осон пул топишни излаётганлар ҳам учраб туради. 2017 йил апрель ойи бошларида Анвар ака (исмлари ўзгартирилган) ҳар доимгидек эрта туриб, ишхонага навбатчиликни қабул қилиш учун шошиб чиқиб кетди. Уйда қолган аёли Феруза фарзандларини ўқишга кузатиб, уй ишлари билан машғул бўлиб кеч кириб қолганини ҳам билмади. Фарзандлари ўқишдан келгач, кечки овқатга ўтирар экан катта қизи Насибага “кўча эшигини қулфлаб қўй, бугун даданг навбатчиликда қолади”, дея тайинлади. Эрта тонгда уйғониб ҳовлини супуриб тозалашга шайланган Насиба уйда турган автомобилнинг ойнаси синганлигини, меҳмонхона эшиги очиқлиги ва ичидаги буюмлари сочилиб ётганини кўриб, онасини чақирди. Она-бола уйни қарашганда, меҳмонхона шкафида турган, яхши ниятда тўйлар қиламиз деб мисқоллаб йиғиб юрган 4.500.000 сўм пулининг йўқлигини, автомашинада турган “Acer” русумли ноутбук ҳам йўқолганлигини кўриб карахт бўлиб қолди. Бу ҳақда хонадон эгалари ички ишлар бўлимига хабар берди. Келиб тушган хабарга асосан терговчи раҳбарлигидаги тезкор-тергов гуруҳи воқеа жойига етиб келди. Анвар ака бўлиб ўтган воқеани терговчига сўзлаб бергач, терговчи гуруҳ аъзоларига вазифалар қўйди ва воқеа жойини синчиклаб кўздан кечирди. Кўздан кечириш ўз самарасини бермай қолмади ва автомобиль эшиги ҳамда меҳмонхонадаги шкафдан номаълум шахснинг бармоқ излари топилди. Терговчининг ички ҳис-туйғуси ушбу излар, албатта, ўғри томонидан қолдирилганини ва ўғри ушбу хонадонга бегона эмаслигини айтиб турарди. Тайинланган экспертиза ва олиб борилган тезкор тадбирлар натижасида ушбу излар қўшни кўчада яшовчи Рустамга тегишли эканлиги аниқланди ва Рустамнинг уйи кўздан кечирилганда, у ердан ўғирланган “Acer” ноутбуки топилди. “Айби борнинг тизи қалтирар”, деганларидек, ўғри ўз қилган ишини инкор эта олмади ва ушбу қабиҳ ишни ўртоғи Карим билан биргаликда содир қилганлигини тан олди. Олиб борилган дастлабки тергов ҳаракатлари натижасида Рустам маҳалладоши Анвар акани анчадан буён таниши, унинг ишхонасида навбатчиликка туришини билганлиги, ўртоғи Карим билан олдиндан тил бириктириб, шу куни Анвар аканинг хонадонига томдан ошиб тушиб, ўғирлик жиноятини содир этганлигини айтди. Касални яширсанг иситмаси ошкор қилади, деганларидек, Рустам билан Каримнинг содир этган жиноятлари ошкор бўлди ва улар томонидан ўғирлаб кетилган пуллар ва буюмлар қонуний эгаларига қайтарилди. Агарда ушбу йигитлар ҳаромнинг этагидан тутмасдан ҳалол ишлаб ўз тенгқурлари сингари бирон-бир касбнинг бошидан тутиб, фойдали меҳнат билан шуғулланганларида, ота-онасига лаънат ўрнига раҳмат олиб келишар эди. Азизлар шу каби ҳолатларнинг олдини олиш ҳар биримизнинг бурчимиздир, огоҳ бўлайлик. Ислом СОБИТОВ, ИИВ Академияси 4-ўқув курси тингловчиси\nБАҲОРНИНГ сўнгги ойи бўлса-да, ҳаво салқин. Бундай вақтда кўпчилик кўча айланишни хуш кўради. Боз устига кун бўйи иш ёки бирон-бир юмушга уриниб ҳориган бўлсангиз чарчоқни ёзади. Олим (мақоладаги барча исмлар ўзгартирилган) ҳам кун бўйи ишлаб толиққанми ёхуд бекорчиликдан зерикибми кўча бўйлаб кетиб борарди. У атрофга аланглаб разм солар, омади келиб йўлидан тилла топиб оладиган хаёлпарастга ҳам ўхшаб кетарди. Унинг бу ҳаракатлари бежизга эмас экан. Гўзаллик салони қаршисида турган “Жигули” автомашинасини кўрган йигитнинг оёқ олиши секинлашди. Автоуловни таниди. Синфдоши Хайрулланики. Шу алфозда Олимнинг миясига ҳар хил фикрлар кела бошлади. У машинанинг олд тарафидаги давлат рақамини ечиб олди. Атрофни кузатар экан, бу ишини ҳеч ким кўрмаганлигига амин бўлгач, “ўлжасини” олиб дарров этагини тугди. Темирйўлга етиб олди. Олим йўл ёқасида тебраниб турган майсаларни ўз жиноятига “шерик” қилди. Автоулов давлат рақамини майсалар орасига яширди. Эртасига Олим яхши кайфиятда кўчага чиқди, у синфдоши Хайруллани учратиб қолишни ёки унинг қўнғироқ қилиб автоуловининг давлат рақамини топишда ёрдам беришини жуда-жуда хоҳларди. Олим Хайрулланинг айни шу дамда қаерларда бўлишини тахминан биларди ва шу томонга қараб ҳаракатланарди. Ниҳоят, улар марказий кўчаларнинг бирида учрашиб қолди, танишлар бир-бири билан ҳол-аҳвол сўрашгандек бўлди. Хайрулла синфдошини ўзига яқин олиб дардини айтди: — Шу десанг, кеча машинамнинг давлат рақамини йўқотиб қўйдим, мана кўриб турганингдек пиёда қолдим. Энди Ички ишлар бўлимига мурожаат қилсамми деб турибман, бошқа чорам қолмади. Шунда Олим: — Эй, дўстим сен мурожаат қилмоқчи бўлаётган жойда танишларим бор, ўзим бир гаплашиб кўрай, зора ёрдамим тегиб қолса... Шу зайлда синфдошлар ўз ишлари билан кетишди. Олим мамнун эди. Чунки унинг режаси осонгина амалга ошмоқда. Кеч кирди. Олим Хайруллага қўнғироқ қилар экан, унга машинасининг номери топилганини, аммо у йўл ҳаракат хавфсизлиги инспекторидалигини унга “суюнчи”сини бериши кераклигини айтади. Боши қотиб юрган Хайрулла бундан хурсанд бўлди. Овора бўлиб юраманми, дея ўйлади ва Олимга 100 000 сўм беришини айтиб қўя қолди. Олим бундан хурсанд бўлди, бирданига розилигини ҳам айтмоқчи бўлди-ю аммо “Инспектор билан гаплашб кўрайчи”, — дея мулоқотни тугатди. Шундан сўнг сўнгги қарорга келган Олим суюнчини яна эллик мингга оширишни ўйлай бошлади. Шу орада Хайрулла яна қўнғироқ қилиб Олимнинг инспектор билан гаплашган ёки гаплашмаганлигини сўради. Олим эса инспектор билан гаплашганлигини аммо у 100 000 эмас 150 000 сўм берса ҳамма ишлар жойида бўлишини айтади. Бўлаётган воқеалардан боши қотган Хайрулла эртасига тоғаси Қодир акага қўнғироқ қилиб унга ҳаммасини тушунтиради ва 150 000 сўм қарз бериб туришини сўрайди. Қодир ака кўпни кўрган сермулоҳазали инсонлигиданми жиянига шошмаслигини, негадир қандайдир қинғирлик борлигини юраги сезаётганлинини айтади. Хуллас, Олим ва Хайрулла олди-бердини амалга ошириш учун жойни ва вақтни келишади. Хайрулла тоғаси билан боради, буни кўрган Олим Хайруллага жаҳл қилиб, нима учун ўзи келмаганлини сўрайди. Тоға-жиян Олимдан инспектор билан учраштиришни сўрайди. Олим нима қилишни ҳам, нима дейишни ҳам билмай ҳангу манг бўлиб қолади. Олим кейинроқ кўришишини айтиб уларнинг олдидан кетади. Шу билан у телефониниям ўчириб қўяди. Тоға-жиян Олимга қўнғироқ қилишдан чарчайди. Олимнинг телефонидан эса аппарат ўчирилган, деган “нола” тинмайди. Шундан сўнг тоға-жиян Олимнинг уйига боради. Аммо у уйда ҳам йўқ. Улар Олимни кута бошлайди. Анча вақтдан сўнг Олим келади, тоға-жиянни кўрган Олим хавотирга тушади. Уларнинг олдига келади. Қодир ака унга машинанинг номерини жойига қайтаришини акс ҳолда тегишли жойга мурожаат қилишини айтади. Олим яна “танишим” билан гаплашай, ҳал қилиб бераман, дея тоға-жиянни кузатиб қўйди. Хайрулла уйига қайтди. Онаси уни кўриб хавотирга тушди: “Уч кундан буён нима еб, нима ичаётганингни билмайсан, нима бўлди ўзи сенга?”, — дея ўғлини сўроққа тутди. Хайрулла онасига бўлган воқеани айтиб берди. Шундан сўнг улар туман ички ишлар бўлимига мурожаат қилишди. Судда кўриб чиқилган мазкур иш бўйича жиноятчи Олим ўз қилмишига яраша жазосини олди. Хулоса ўрнида айтиш мумкинки, осон йўл билан пул топаман, деб ўз номини қора қилган Олим ён-атрофдагилар кўз ўнгида жуда ноқулай аҳволга тушди. Чунки бундай қинғир ишни на қонун, на атрофдагилар кечиришмайди-да. Ёрбек ИСКАНДАРОВ, “Инсон ва қонун” мухбири\nҚАШҚАДАРЁ ВИЛОЯТ Муборак шаҳрида истиқомат қилувчи Назифа Худоёрова (исм-шарифлар ўзгартирилган) мўмай даромад қилиш илинжида Россия Федерациясига кетаётганида қизи Мужгонани онасига ишониб топширди. — Кўнглинг хотиржам бўлсин. Олдимда кириб-чиқиб юраверади. Ўзим хабардор бўламан, — деди онахон набираси Мужгонанинг сочларини силаб. Лекин бу вақтда Мужгона телефонига келган СМС эгаси ҳақида ўйлаётганини хаёлига ҳам келтирмасди. Чунки бувининг назарида Мужгона ҳали беғубор қизалоқдек туюларди. — Ая, эҳтиёт бўлинг, бирор гап чиқмасин, дейман-да, — қатъийроқ тайинлади Назифа кўнгли безовталиги боисини англамаса-да. Орадан кўп фурсат ўтмай Назифа қизи Мужгонанинг ҳомиладорлиги ҳақидаги хабарни эшитиб хаёлидан нималар кечмади. Россиядаги барча ишларини йиғиштириб, Қашқадарёга қайтди. — Нима қиламиз энди? Мужгонанинг ҳомиладорлигини одамлар билиб қолса нима бўлади, турмушга чиқмаган қизнинг фарзандли бўлиши уят-ку, — деди Назифа ер муштлаб. Она-ю қиз ўйлаб Мужгонани Қашқадарёдан Бухорога олиб келишди. Республика тез ёрдам илмий маркази Бухоро филиалида даволаниб чиққан Мужгонани онасининг таниши Шоҳиста Шаҳриёрова бу муаммодан қутқаришда ёрдам беришини айтди. Туғуруқ вақти яқин қолган Мужгона Шоҳиста Шаҳриёрованинг уйида бир муддат яшаб турди. Бу ўртада Шоҳиста ҳамкасбларига шу қизга ёрдам кераклигини айтди. Пешку туман марказий касалхонасида Мужгонанинг кўзи ёриди. Аслида фарзанд туғилганда ота-она дунёга сиғмай қувониши миллатимизга хос фазилат. Бироқ неваралик бўлган Назифа ҳам, эваралик бўлган Махфират ая ҳам қувонмади. Тезроқ боладан қутулиб, Қашқадарёга қайтишни ўйлади. Бу орада бола асраб олиш нияти бўлган Тошгул Ҳақиевага қўнғироқ қилди. Чақалоққа харидор ҳам топилди. Хуллас, савдода қўл-оёғи чаққонлашиб қолган Шоҳиста Шаҳриёрова ўғил бола чақалоққа 6000 АҚШ доллари миқдорида нарх қўйди. Эндигина дунёга келган Умиджон у қўлдан бу қўлга ўтиб баҳоланди. Бироқ ўртада даллоллик қилган Шоҳиста Шаҳриёрова мақсадига эришолмади. Ҳуқуқни муҳофаза қилувчи орган ходимлари томонидан одам савдоси билан шуғулланган гуруҳ қўлга олинди. Ойни этак билан ёпиб бўлмайди-ку. Мана, ҳаёсизликнинг, бола тарбиясига эътиборсизликнинг оқибати. Яхши-ёмон ҳар қандай воқеа-ҳодисаларнинг келиб-чиқиш сабаблари ва унинг якуни, албатта, бўлади. Эл олдида юзи ёруғ бўлишини истаган ҳар қандай киши инсонийликнинг ҳеч бир чизгисида хатоликка йўл қўймаслиги керак. Пул, бойлик топаман деб узоқ юртлардан насибасини излаган она, қизининг номуси, оиласининг шаъни, обрўсини йўқотмадими?! Суднинг қора курсисида ўтирган уч авлод вакиллари Назифа Худоёрова, Махфират Суюнова ҳамда Мужгона Худоёрова, уларга ҳаммаслак бўлган Шоҳиста Шаҳриёрова норасида гўдак Умиджон олдида айбдор эканликларини, виждон чиғириғидан ўтказиб ҳис қилишармикан?! Карим ТЕМИРОВ, Бухоро вилояти прокурорининг катта ёрдамчиси


Ўзбекистоннинг айрим ҳудудларида хавфсизлик чоралари кучайтирилди\n16 январ 2021, Тошкент вақти: 02:14\nТошкентда юрган бронетранспортерлардан бири.\nОзодликка келган хабарлардан бирида Фарғона вилоятининг Яйпан темир йўл бекатига яқин худудда ҳарбий техника ва аскарлар жамлангани айтилса¸ бошқасида Қорақалпоғистоннинг Устюрт ҳудудига қараб кетаëтган ўзбек ҳарбийлари тушган КамАЗлар карвони ҳақида сўз юритилади. Баъзи интернет нашрлари эса чоршанба куни Тошкентда ҳаракатланаëтган БТРлар суратларини ёйинлади.\nОзодликнинг Фарғона вилояти Шўрсув шаҳарчасидаги манбасининг айтишича, чоршанба кунидан бошлаб шаҳарчада одамларнинг бир ерга тўпланиши тақиқланган:\n- Маҳалла оқсоқоллари, домком, участка нозирлари ва посбонлар уйма-уй юриб, одамларнинг бир ерга зич бўлиб тўпланмаслигини уқтиришяпти. Бу тақиқ кўчаларда тўй ва бошқа тадбирлар ўтказиш, мактабда кечалар ташкил қилиш каби ҳолатларга ҳам тааллуқли экани тушунтирилмоқда, деди шўрсувлик манба.\nФарғона вилоятининг Шўрсув шаҳарчаси Тожикистоннинг Ворух тумани билан чегарадош бўлгани боис бу шаҳарчада хавфсизликка эътибор берилиши доим кузатилган ҳолат бўлиб ҳисобланади. Бироқ, Озодликнинг Шўрсувдаги манбасига кўра, чоршанба кунидан бошланган хавфсизлик чоралари олдингиларидан кўра анча кучайтирилган ва жиддий:\n- Тўғри, биз чегара зонаси бўлганимиз учун огоҳлик ва ҳушëрлик чораларига кўникиб қолганмиз. Аммо одамларнинг бир ерга тўпланмаслиги ҳақидаги талаб илк марта бўляпти. Бундан ташқари, шаҳарчага ичи аскарлар билан тўла КамАЗлар келишни бошлади. Блокпостларда текширув жуда кучайди. Шўрсув кичик бир поселка, нимадир ўзгарса ҳамма билади, - деб таъкидлади Озодлик манбаси.\nОзодликнинг Фарғона водийсидаги бошқа манбалари ҳам чегарадош ҳудудларда хавфсизлик чоралари кучайтирилганлигини тасдиқлашди. Масалан, Озодликнинг Республика транспорт прокуратурасидаги манбаси Фарғона вилоятининг Яйпан темир йўл бекатига яқин худудларда ҳарбий техника ва аскарлар концентрацияси ҳақида маълум қилди.\nИжтимоий тармоқларда ҳам Фарғона водийсидаги ҳарбийларнинг жанговар ҳолатга келтирилгани муҳокама мавзуси бўлди.\nОднокласники.Ру ижтимоий тармоғида Наманган вилояти узра учаëтган бир нечта ҳарбий тикучар ва учоқлар муҳокама қилинмоқда.\nОддий тошкентликлар шаҳарда ҳаракатланаëтган зирҳли машина - БТРларнинг суратларини ижтимоий тамоқларга қўйишди.\nТошкентнинг Қорақамиш массивида яшовчи истеъфодаги ҳарбийнинг исмини айтмаслик шарти билан Озодликка маълум қилишича¸ Чирчиқдаги танк полигонида доимий турадиган ҳарбий машиналар шу кунларда Тошкентга келтирилган.\nФарғона.Ру ахборот агенлиги чоршанба куни ўз манбаларига асосланган ҳолда Тошкентнинг Қибрай туманида жойлашган Ўзбекистон президентининг “Дўрмон” қароргоҳи атрофи танклар билан қўриқланаëтганлиги ҳақида ëзди ва фотосуратларни эълон қилди.\nАйни пайтда бу маълумотларни расман тасдиқлашнинг имкони бўлмади.\nЎзбекистон Мудофаа вазирлигининг матбуот бўлими ходимлари Озодлик мухбирига бу борада изоҳ бермади.\nАндижонда эркин ҳаракатланишга чеклов йўқ\nОзодликка Андижондан қўнғироқ қилган тингловчи Андижон шаҳрида соат 9 дан кейин кўчада юрган одамларни ушлаб жаримага тортишаëтганлигини айтди.\nБу манба вояга етмаган ўғлининг милиция томонидан “кечқурун юргани” учун олиб кетилганлиги¸ 200 минг сўм жаримага тортилганини ҳам иддао қилди.\n"Ўғлимни бўлимга олиб кетган участка нозири¸ Андижонда комендантлик соати¸ 9 дан кейин кўчада юриш мумкин эмас"¸ дебди. Қанақа комендантлик соати¸ қачон бунақа бўлди¸ бу ҳақда гап йўқ. Бунақа тақиқ ҳаммагами¸ ëки фақат вояга етмаганларгами? деди Андижон шаҳридан Озодликка боғланган манба.\nОзодликнинг Андижон вилоят ҳуқуқ тартибот органларидаги манбаси бу иддаони рад қилиб¸ “Андижон шаҳри ва вилоятида кечқурун соат 12 дан кейин ҳам бемалол юриш мумкин. Ҳали ҳеч ким шаҳарда эркин ҳаракатланишни чекламади” деб таъкидлади.\n"Агар кимдир "комендантлик соати" иддаоси билан одамларни жаримага тортган бўлса¸ улар оддий товламачилар¸ холос"¸ деди ҳуқуқ посбонларидан бири.\nШарҳларни кўринг (89)


30 март Ўзбекистонда ўзгарувчан об-ҳаво кузатилади\n14:58 / 29.03.2017\nТошкент шаҳри. Республика Гидрометеорология марказининг хабар беришича, 30 март куни пойтахтда ҳаво ўзгариб туради, кечаси ва куннинг биринчи ярмида ёмғир ёғиб, момақалдироқ бўлиши мумкин. Кечаси 10-12, кундузи 15-17 даража илиқ бўлади.\nҚорақалпоғистон Республикаси ва Хоразм вилояти. Ҳаво ўзгариб туради, ёғингарчилик бўлмайди. Баъзи жойларда туман тушиши мумкин. Кечаси 3-8, кундузи 10-15 даража илиқ бўлади.\nБухоро ва Навоий вилоятлари. Ҳаво ўзгариб туради, ёғингарчилик бўлмайди. Кечаси 10-15, кундузи 15-20 даража илиқ бўлади.\nТошкент, Самарқанд, Жиззах ва Сирдарё вилоятлари. Ҳаво ўзгариб туради, баъзи жойларда ёмғир ёғиб, момақалдироқ бўлиши мумкин. Кечаси 7-12, кундузи 15-20 даража илиқ бўлади.\nҚашқадарё ва Сурхондарё вилоятлари. Ҳаво ўзгариб туради, баъзи жойларда ёмғир ёғиб, момақалдироқ бўлиши мумкин. Шамолнинг тезлиги айрим жойларда секундига 17-22 метргача кучайиши мумкин. Кечаси 10-15, кундузи 15-20 даража илиқ бўлади.\nАндижон, Наманган ва Фарғона вилоятлари. Ҳаво ўзгариб туради, вақти-вақти билан ёмғир ёғиб, момақалдироқ бўлиши мумкин. Кечаси 8-13, кундузи 13-18 даража илиқ бўлади.\nРеспубликамизнинг тоғли ҳудудлари. Ҳаво ўзгариб туради, вақти-вақти билан ёғингарчилик бўлади. Қор кўчиши хавфи бор. Баъзи жойларда туман тушиши мумкин. Кечаси 0-5, кундузи 2-7 даража илиқ бўлади.


Ўзбекистонлик автоҳаваскор МДҲни кезадиган бўлди\nҲасанбой Бурхонов МДҲни "Матиз"да айланади.\nФеврал ойидан буён дунёни Ўзбекистонда ишлаб чиқарилган автомашинада кезишни режалаган автоҳаваскор орзуси ушаладиган бўлди.\nҲасанбой Бурҳонов дунёни эмас, мустақил давлатлар ҳамдўстлигини кезадиган бўлди.\nАсли наманганлик Ҳасанбой Бурҳоновнинг май ойида режалаган автомарафони 17 августда бошланадиган бўлди.\n- Бир оз маршрут ўзгарди. Сабаби тайёргарлик борасида йиғиладиган маблағларни биз жалб қила олмадик. 17 август куни старт бўлади. Тошкент-Бишкек-Остона-Москва-Минск-Киев-Кишинёв ва яна Тошкент. Мақсад ўша-ўша – ногиронлар муаммосига жамоатчилик диққатини жалб қилиш. Нафақат Ўзбекистон жамиятини, жаҳон инсониятини шу муаммоларга жалб қилиш. Автомарафон Ўзбекистоннинг 20 йиллигига ҳам бағишланади, - дейди ўзбекистонлик автоҳаваскор Ҳасанбой Бурҳонов.\nУнинг дунё бўйлаб автосаёҳати кечикканига Ўзбекистондаги автомобил ишлаб чиқарувчи “GM Uzbekistan” автоконцернининг мазкур автосаёҳат учун машина ажрата олмагани сабаб бўлган эди\nЖаҳонни “Тенг имкониятлар учун” шиори билан Ўзбекистонда ишлаб чиқарилган Captivaда айланиб чиқишни мўлжаллаган Ҳасанбой ака эндиликда бу орзусини автоконцерннинг бошқа автомобил турида амалга оширадиган бўлди:\n- Бир дўстимнинг “Дэу Матиз” автомашинаси бўладиган бўлди. Хозир тайёргарлик ишларини олиб бораяпмиз,- дейди ёшлигидан ногирон бўлган Ҳасанбой ака.\nАвтоҳаваскор автомарафонга уч ярим минг долларни Германиядаги ташкилотлардан бири ўтказганини, қолган қисмини эса Ўзбекистондаги айрим ташкилотлар ёрдамида йиға олганини айтди.\n-Беш минг доллар йиғилди. Яна бир киши 3 минг доллар ёрдам беришини айтган. Ёрдам бермаса, шу маблағни бошқа бир дўстим қарзга беради. Шундай қилиб, бу лойиҳани 8 минг доллар билан амалга оширамиз, дейди ўзбекистонлик автомобил ишқибози.\nБир ярим ойга мўлжалланган мазкур автомарафонда суҳбатдошимиз якка ўзи сафар қилади.\nЭслатиб ўтамиз, ўзбекистонлик автоҳаваскор Ҳасанбой Бурҳонов май ойида дунё бўйлаб автосаёҳатга чиқмоқчи эди. Бироқ унинг автомарафонига керакли бўлган автомашинани олишда, ҳамда маблағ тўплашда қийинчилик туғилгани боис шу йилнинг ёз ойларига қолдирилган эди.


«Мутлақо тоза» дегани... афсона ёхуд «тоза»сига алданманг | www.ziyouz.uz\nБош саҳифа Ажойиботлар«Мутлақо тоза» дегани… афсона ёхуд «тоза»сига алданманг\n“Ҳозирги пайтда икки ярим миллион роccиялик алкоголизм хаcталигига дучор бўлгани раcмий равишда қайд этилган, — деб ёзади “АиФ” ҳафтаномаcи. — Амалда катта ёшдаги ҳар уч кишининг бири руҳий зарбалардан халоc бўлиш учун мунтазам равишда ичкилик ичади. Нарколог шифокорларнинг уқтиришича, улар ҳаётини хавф-хатарга қўйган, оқибати ўлим билан якунланадиган гуруҳга киради”.\n“АиФ”нинг 37-39-cонларидан “ЎзАС” таржимаси.\n← Аввалги Аввалги Абдусаттор Ҳотамов. Айғир кишнаши (ҳикоя)\nКейинги → Кейинги: Муродбой Низанов. Писмиқ (ҳажвия)


Huawei компьютерлар бозорида Apple ва HP’ни ортда қолдирмоқчи\n12:52 / 09.06.2017\nHuawei уч-беш йилдан сўнг шахсий компьютерлар бозорида Apple, Lenovo ҳамда HP’ни ортда қолдиради ва етакчига айланади. Бу ҳақда компания ижрочи директори янги ноутбуклар чиққанидан бир неча кун ўтиб маълум қилди.\nХитой ишлаб чиқарувчиси бирданига учта ноутбук - MateBook X, MateBook D ва MateBook E’ни тақдим этди. Шу билан бирга, X модели Apple ва унинг MacBook’ига тўғридан-тўғри рақобатчидир.\n«Huawei янги маҳсулотни яратиб, янги бозорга кириш ҳаракатида экан, унинг мақсади – жаҳон етакчисига айланишдир. Ўйлашимча, бу компаниянинг инновацион ишланмалар ва тадқиқотларга жиддий сармоялари билан боғлиқ. Биз ўз имкониятларимизни смартфон мисолида кўрсатдик», - дея хабар берди компаниянинг ижрочи директори Ван Бяо.\nIDC тадқиқотига кўра, шахсий компьютерлар бозори сўнгги бир неча йилда пасаймоқда, шунинг учун бу ердаги рақобат жуда кучли. Ҳозирги кунда етакчи бешликка HP, Lenovo, Dell, Apple ва Acer киради. Бироқ Ван Huawei улардан ўзиб кетишига ишонмоқда.\nHuawei компанияси ўтган йилда 26,19 млрд. доллар ишлаб топди. Смартфонлар етказиб бериш ҳажми эса 29 фоизга ўсиб, 139 миллион донани ташкил этди. Бу эса Huawei’га бозордаги улуш бўйича дунёда учинчи ўринга чиқиш имконини берди.


2019 йилда 21 минг километрни йўлни ортда қолдирган мобил автобус Шиели овулида\nТурмуш кечириш шароити оғир бўлган шундай ҳудудлар борки, улар вилоят, ҳатто туман марказларидан анча олисда. Бу манзилларга бориш учун автомашинада юриб бир кунни кеч қиласиз. Давлат хизматлари Агентлигининг мобил автобуси худди шундай худудларда аҳоли мурожаатларини ўрганиш, ечимталаб муаммоларни жойида ҳал этиш учун доимо йўлда. Мобил офисда ташкил этилаётган сайёр хизмат аҳамиятининг чўл шароитида яшаётган, анчадан буён вилоят ёки туман марказига кела олмаётган одамлар учун қанчалик муҳимлигини тасаввур этаверинг.\n“Шиели” овули манзили қўшни давлат Қозоқистон билан чегара ҳудудда жойлашган. У Навоий вилоятидан 500 километр узоқликдаги энг олис чўлдаги манзил ҳисобланади. Давлат хизматлари Агентлигининг мобил автобусида мутахассислар мазкур ҳудудда аҳоли мурожаатларига ечим топиш учун ойида икки марта Томди туманида сайёр мобил хизмат ўтказадилар. Овул фуқаролар йиғини биносига келган аҳолининг у ёки бу давлат хизматига бўлган мурожаати бирин кетин ечимини топди. Фуқаролар ҳам сайёр хизмат ўтказиш учун мобил офисда яратилган бундай қулайликдан мамнун. Салиха Мирхаясова ҳам яшаётган уй жойига кадастр хизмати олиш учун мурожаат қилганлардан. Унинг айтишича , аввал фуқаролар мазкур хизматни олиш учун овулдан 200 километр узоқликда бўлган Томди туманига боришган.\nДарвоқе, хизмат кўрсатиш жараёнида аҳолининг хотин-қизлар, ёшлар, ижтимоий кўмакка муҳтож қатлами мурожаатларига алоҳида эътибор қаратилди, фуқаролар турмуш ташвишлари ечимига кўмаклашилди, тегишлилиги жиҳатдан ҳуқуқий тушунчалар берилди. “Шиели” Овул фуқаролар йиғини раиси Мотам Қапашовнинг айтишича, овулда ёшлар ва хотин-қизларнинг янги иш ўринларига эҳтиёжи бор. Тўғриси, мобил автобусда ташкил этилаётган сайёр хизмат аҳоли учун ҳам, хизмат учун ҳам қулай бўлган юмушки, унинг натижасидан бугун одамлар миннатдор.\nШу куннинг ўзида овул аҳолисининг 28 нафари мобил автобусда хизмат олди, дейди Томди тумани ДХМ директори Фируз Муродиллаев.\nСайёр мобил хизмат одамларга қаерда, қай вактда бўлмасин давлат хизмати кўрсата оладиган беминнат қулайликдир. Фикримизни кўрсаткичлар билан изоҳласак, Навоий вилоятида 2019 йилда аҳолига марказлар орқали 32 086 та давлат хизмати кўрсатилган бўлса, шундан 11 028 таси сайёр хизмат жараёнида амалга оширилган. Энг қувонарлиси, 701 та тадбиркорлик субъектлари айнан сайёр хизмат тадбирлари жойида давлат рўйхатидан ўтказилган. Шу боисдан вилоятда мазкур мобил автобус ҳимматини билмайдиган одам бўлмаса керак.\nДХА Навоий вилояти бошқармаси ахборот хизмати


Жиззахда бўлиб ўтган "Баркамол авлод-2017" спорт ўйинларининг очилиш маросимидан фоторепортаж\n26 май,2017, 06:45 843\nЖиззах шаҳри камалакнинг барча рангларини ўзида мужассам этган бетимсол қиёфа касб этди. Бу минглаб чироқлар ёғдусида акс этган мафтункор манзара мамлакатимизнинг барча соҳаларида рўй бераётган ўзгаришлар, амалга оширилаётган бунёдкорлик ишлари, ҳаётимизнинг янада сермазмун бўлиб бораётганининг ўзига хос рамзига айланди.\nНурларга бурканган шаҳарнинг “Сўғдиёна” стадионига элтадиган Шароф Рашидов шоҳкўчаси, Алишер Навоий кўчаси бу байрамона манзаранинг марказини ажиб тарзда бирлаштириб, гўзаллик бағрида гўзаллик яратган. Боиси шу иккала кўча ўртасида жойлашган “Сўғдиёна” стадионида катта спорт байрами – “Баркамол авлод – 2017” финал мусобақаларининг тантанали очилиш маросими ўтади.\n“Баркамол авлод – 2017” жиззахликлар учун алоҳида аҳамиятли воқеадир. Биринчи Президентимиз Ислом Каримов ташаббуси билан ташкил этилган ва ёшларимизнинг севимли спорт анжуманига айланган уч босқичли спорт мусобақаларининг ўрта бўғини – “Баркамол авлод” биринчи мусобақаси Жиззахда бошланганини жиззахликлар ҳамон илиқ таассуротлар билан эслайди.\nОрадан йиллар ўтиб, ушбу йирик нуфузли тадбир – ёшлик, баркамоллик, нафосат ва бирдамлик байрами – “Баркамол авлод – 2017” мусобақаларига мезбонлик қилаётган Жиззах янада чирой очди.\n...Ниҳоят, орзиқиб кутилган дақиқалар келди. Спорт ихлосмандлари, давлат ва жамоат ташкилотлари вакиллари билан тўлган стадион узра “Баркамол авлод – 2017” спорт ўйинларининг чорлов садолари янграйди.\nМайдонга Қорақалпоғистон Республикаси, барча вилоятлар, Тошкент шаҳри терма жамоалари кириб келади.\nЖиззах вилояти ҳокими У.Узоқов академик лицей ва касб-ҳунар коллежлари ўқувчиларининг “Баркамол авлод – 2017” спорт ўйинларини очиқ, деб эълон қилади.\nЎзбекистон Республикаси Президенти Шавкат Мирзиёевнинг “Баркамол авлод – 2017” спорт ўйинлари иштирокчиларига табригини Президентнинг Давлат маслаҳатчиси Х.Султонов ўқиб эшиттиради.\nДавлатимиз байроғи кўтарилади.\n“Баркамол авлод” спорт ўйинлари байроғи ҳилпирайди.\n“Баркамол авлод – 2017” спорт мусобақалари иштирокчилари бўлажак беллашувларда ҳалол ва муросасиз курашишга тантанали қасамёд қилади.\n...Стадионга Тошкент вилоятининг Паркент туманида жойлашган "Физика-Қуёш" илмий-ишлаб чиқариш бирлашмаси Материалшунослик институтининг қуёш ўчоғидан аланга олдирилган “Баркамол авлод – 2017” спорт ўйинларининг машъаласини кўтарган йигит ва қиз кириб келади.\n“Баркамол авлод – 2017” спорт ўйинлари оловини бокс бўйича икки карра Олимпия ўйинлари иштирокчиси Хуршид Тожибоев ва дзюдо бўйича Осиё чемпиони Ирода Абдураҳмонова ёқади.\nТомошабинларнинг ҳаяжонли хитоблари, гулдурос олқишлари билан кутиб олинган ушбу аланга ёшларимизнинг қайноқ қалби, ёниқ орзу-интилишлари рамзи сифатида академик лицей ва касб-ҳунар коллежлари ўқувчиларининг “Баркамол авлод – 2017” мусобақалари давомида порлаб туради.\nМутахассислар ва кенг жамоатчилик томонидан “Кичик Олимпиада”, деб таърифланган уч босқичли узлуксиз спорт тизими мусобақалари Олимпия ўйинлари қоида ва талаблари асосида ўтказилади. Эътиборлиси, “Баркамол авлод” спорт мусобақалари биринчи марта Жиззах вилоятида спортнинг 8 тури бўйича (баскетбол, волейбол, футбол, енгил атлетика, миллий кураш, белбоғли кураш, теннис ва сузиш) ташкил этилганди. Бу йилги мусобақаларда спортнинг ўн етти – баскетбол, волейбол, футбол, қўл тўпи, оғир атлетика, дзюдо, юнон-рум кураши, эркин кураш, бокс, сузиш, таэквондо, енгил атлетика, бадиий гимнастика, теннис, стол тенниси, бадминтон ва шахмат турлари бўйича ўтказилмоқда.\nУшбу мусобақа мамлакатимизда ёшларни халқимиз орзу қилган баркамол инсонлар қилиб тарбиялашда эришаётган ютуқларимиз намойишидир. Бугун мусобақада иштирок этаётганлар ўз соҳалари бўйича пухта билим олган, замонавий ахборот технологияларини ўзлаштирган, хорижий тилларни яхши биладиган, билимли, юксак маънавиятли ва айни пайтда жисмонан соғлом ёшлар вакилларидир. Бундай марраларга эришишда давлатимиз томонидан болалар спортини ривожлантиришга кўрсатилаётган катта ғамҳўрлик муҳим аҳамиятга эга бўлмоқда.\nБолалар спортини ривожлантиришга қаратилаётган алоҳида эътиборнинг амалдаги самаралари – ёшларимизнинг жаҳон ва қитъа миқёсидаги нуфузли мусобақаларда қўлга киритаётган ютуқлари билан ҳақли равишда фахрланамиз. Бугун Ватанимиз шарафини халқаро майдонларда муносиб ҳимоя қилаётган спортчилар орасида уч босқичли спорт тизимидан етишиб чиққан ёшлар кўпчиликни ташкил қилади. Мазкур уч босқичли ноёб спорт тизими мутахассислар томонидан янги педагогик технология сифатида эътироф этилиб, бугун кўплаб давлатлар уни катта қизиқиш билан ўрганаётир.\n“Баркамол авлод” спорт мусобақалари еттинчи маротаба ўтказилмоқда. Мусобақанинг мамлакат босқичида туман, шаҳар, вилоят миқёсидаги беллашувларда ўз иқтидори ва қобилиятини намоён этган энг сара спортчилар қатнашмоқда. “Баркамол авлод” беллашувларида қайд этилаётган натижалар, кўрсаткичлар, рекордлар йилдан-йилга ўсиб бораётгани ёшларимизнинг спортдаги салоҳияти юксалаётганидан далолатдир. Аҳамиятли жиҳати, мусобақалар Ўзбекистон ёшларининг дўстлик ва бирдамлиги рамзига, нафосат ва гўзаллик байрамига айланиб бормоқда.\nУшбу мусобақаларга мезбонлик қилаётган Жиззах вилоятида спортни ривожлантириш, айниқса, болалар спортининг моддий-техник базасини мустаҳкамлаш, ўсиб келаётган ёш авлоднинг жисмонан соғлом бўлиб вояга етиши учун қулай шароит ва кенг имкониятлар яратишга катта эътибор қаратилмоқда. Хусусан, Болалар спортини ривожлантириш жамғармаси ташкил этилганидан буён ўтган даврда вилоятда ўнлаб спорт иншоотлари, жумладан, болалар мусиқа ва санъат мактаблари қурилиб, фойдаланишга топширилди.\n“Баркамол авлод – 2017” спорт ўйинларига тайёргарлик ишларида вилоят аҳли бир тану бир жон бўлиб қатнашди, десак, муболаға бўлмас. Бундай жипсликни, уюшқоқликни бугун вилоятда қад ростлаган кўплаб спорт иншоотлари, қайта реконструкция қилинган бинолар, обод хиёбон ва кўчалар намойиш қилиб турибди.\nПрезидентимизнинг Жиззах вилоятини ижтимоий-иқтисодий ривожлантиришга, Жиззах шаҳрини бош режа асосида қайта қуришга бераётган эътибори туфайли “Сўғдиёна” стадиони жаҳон андозалари даражасида янгидан қурилиб, бир неча спорт тури билан шуғулланиш имконияти яратилган спорт залини ўз ичига олган спорт мажмуаси барпо этилди. Вилоят марказидаги “Ёшлар шаҳарчаси”, “Истиқлол” болалар боғи, “Ўрда” ёшлар экологик боғида ҳам катта ҳажмда реконструкция ишлари амалга оширилди.\n“Баркамол авлод” мусобақалари дастурига киритилган спорт турлари бўйича иншоотлар, иштирокчилар жойлаштириладиган меҳмонхона, ётоқхона ҳамда бошқа ижтимоий-маиший объектлар замонавий андозаларда таъмирланиб, жиҳозланди. Жумладан, Жиззах олимпия захиралари коллежи, Жиззах политехника институти, шу институт қошидаги 1-сон академик лицейи спорт залларида, бир қатор коллежларнинг турар жойлари ва спорт заллари, иншоотларида кенг кўламдаги таъмирлаш ва реконструкция ишлари амалга оширилди.\n“Баркамол авлод – 2017” спорт ўйинларининг финал босқичи қатнашчилари учун қизиқарли ва кўнгилочар тадбирларга бой маданий дастур тайёрланди. Унда таниқли спортчилар, ёзувчи ва шоирлар, санъат намояндалари билан учрашувлар, диққатга сазовор жойларга саёҳатлар, турли концертлар, бадиий фильм ва саҳна асарлари намойишлари, замонавий ишлаб чиқариш корхоналари фаолияти билан таништириш сингари тадбирлар кўзда тутилган.\nТеглар: Олитмпизм Баркамол авлод-2017 Жиззах очилиши\nВагиз Галиулин: Балким Ўзбекистонга қайтарман, балким... 1230\n22 апрель,2018, 15:04\nСуперлига. 7-турда энг кўп мухлис Наманганда, Бухоро эса 2-ўринда 1086\n22 апрель,2018, 17:26\nНагаев тўп сурадиган клуб Бабаян бошчилигидаги жамоага мағлуб бўлди (видео) 1071\n22 апрель,2018, 20:51\nШаҳрам Ғиёсов профессионал рингдаги 2-ғалабасини нишонлади 949\n22 апрель,2018, 09:30\nLIVE. Бокс бўйича ёшлар ўртасидаги Осиё чемпионатининг 2-кунги баҳсларини томоша қилинг 823\n22 апрель,2018, 13:06\nМуроджон Аҳмадалиев Нью-Йоркда рақибини нокаутга учратди 772\n22 апрель,2018, 09:40\nАндрей Фёдоров: Энди "Локомотив"нинг натижаларига мен жавоб бераман 697\n22 апрель,2018, 00:05\nОсиё чемпионати навбатдаги кунги баҳслар якунланди 615\n22 апрель,2018, 23:27


Ғуломқодир Турсунов: Конвертатция тарихидан « Ўзбекистон Халқ Ҳаракати\nҒуломқодир Турсунов: Конвертатция тарихидан\n22 September 2017 - 17:51\n1997- йилда Вазирлар Маҳкамаси инвеститсия департаменти бошқаруви раиси ФАРҲОД МАКСУДОВ мени ҳузурига чақирди. Белгиланган вақтда етиб бордим. Қабулхонада 6-7 та министр, министр мовини лавозимидаги мулозимлар навбат кутиб ўтиришган эканлар. ФАРҲОД ака мени навбатсиз кабинетига олиб кириб кетдилар. Хонада менинг Ўзбекистон миллий валютасини либераллаштириш бўйича иқтисодий ислоҳотлар қилиш ҳақидаги илмий таклифларим тўғрисида гап бошлади. Ҳамма гапларни, айниқса $ 4 миллиард иқтисодий самара ҳусусида, тўғри ёзгансан, деди. Гап менинг 1997 – йилда ёзган илмий ишим тўғрисида эди.\nМен 1997-йилгача Ўзбекистан бюджетининг кирим ва чиқим қисми қора бозор курсида ҳисоблаганда атиги ярим миллиард доллар атрофида бўлганини, бу кўрсатгич Италиянинг “Милан” футбол клуби бюджетидан паст эканини ва $ 4 млрд сезиларли самара эканини айдим.\nФАРҲОД МАКСУДОВ мақсадга ўтиб, менга йилига 1 миллион (ойига 84 минг) евро эвазига ўша $ 4 млрд иқтисодий самарани бир оила аъзоларига ўғирлаб беришимни тепадан “нозик одам” буюрганини айтди. Мен унга жавобан бу маблағ халқ учун топилганини ва у халқники эканини айтдим. ФАРҲОД МАКСУДОВ эса – “халқ билмайдику”, деди. Мен ҳайратланиб, халқ билмайди деб ўғирлаб берсак, ресурслар нархи ошиб, 15-17 йилда халқнинг $100 млрддан ошиқ маблағи бир оила чангалида қолиб кетиши мумкинлиги, натижада халқимизнинг ярмидан кўпи Россияда гастарбайтер бўлиб қийналиши мумкинлигини айтдим.\nМен унга – “бой бўламан деб иймонимдан кечолмаслигим, ор-номусим бир миллион евродан анча қиммат, халққа хиёнат қилолмаслигимни”, билдирдим. Кўпчиликнинг, бу ерда бир оиладан бошқа барча ватандошларимиз ҳақида гап кетяпти, ҳақига хиёнат қилиш пасткашлик эканини тушунтирдим. Унга ҳам ишни ташлашни тавсия қилдим. ФАРҲОД ака менга ака-укалари ва қариндош-уруғларини боқиши кераклигини айтди. Агар мен ишга ўтмасам Ислам Каримов мени “отказник” деб ёзиб қўишини ва очимдан ўлдиришини айтди. Мен унга – “Аллоҳ изн берса ўлдиради”, дедим.\nОрадан озгина вақт ўтиб ФАРҲОД МАКСУДОВ бошқараётган “Капитал Инвест” фирмасидан 3 йигит “Кока-Кола” заводини ҳиндларга сотганликда айбланиб, туҳмат билан қамалиб қолишди. ФАРҲОД МАКСУДОВ терговчига йигитларда айб йўқлигини айтган. Суд жараёни бошланишига 2-3 кун қолганда авто-ҳалокат оқибатида ФАРҲОД МАКСУДОВ бандаликни бажо келтирди. “Капитал Инвест” ўрнига “Зеро Мах” фирмаси иш юритабошлади.


Инсульт нима? Бу касалликдан одам омон қолиши, соғайиб кетиши мумкинми? Инсультга чалинган одам ишга лаёқатини сақлаб қола оладими?\nБу саволлар билан қирғизистонлик таниқли нейрохирург, Қирғизистон Республикасида хизмат кўрсатган фан арбоби, тиббиёт фанлари доктори, Қирғизистон Республикаси Фанлар Академиясининг мухбир аъзоси, профессор Миталип Мамитовга мурожаат қилдик.\nЖавобни холис бўлиши учун академик олимга Ўзбекистон президентининг инсультни бошдан кечирганини айтмадик.\nАкадемик аввалига инсультга таъриф берди:\n-Инсульт ва мияга қон қуйилиши бу иккаласи бир нарса. Томирлар орқали ўтиши лозим бўлган қон томир ëрилгани боис ташқарига отилади ва мияга босим қилади. Мана шуни инсульт дейди.\nАна шундан кейин суҳбатдош инсульт оқибатлари ҳақида гапирди:\n-Бунинг оқибатлари инсульт юз берган жойга боғлиқ. Инсульт кўлами каттами ëки кичикми ¸орқадами¸ олдиндами тепадами ? Буларга кўп нарса боғлиқ. Оқибатлар турлича бўлади. Касал ўлиши ҳам тузалиб кетиши ҳам мумкин. Инвалид бўлиб қолиши ҳам мумкин. Мен рентген тасвирлари ëки касални ўзини кўриб бирор гап айта оламан¸ деди академик.\nСуҳбат сўнгида саволни аниқлаштириб¸ ёши 80 атрофида бўлган одам инсультни бошдан кечирса тирик қоладими дея сўрадик:\n- Бундай одам ҳам тирик қолиши мумкин. Ëш чегарасини таъсири йўқ. Энг муҳими мия ўзини ҳимоя функциясини сақлай олишида. Умуман инсультдан чиққан одамни яна фаол ҳаракатга қайтиши даргумон. Бу ëшдаги одам тирик қолганига шукр қилиб неваралари билан чой ичса ҳам катта гап.


Кўча дайди итлардан тозаланди - zarnews.uz\nКўча дайди итлардан тозаланди\nO’zLiDeP Самарқанд шаҳар Кенгаши томонидан Мароқанд МФЙ да ўтказилган сайёр қабулда маҳалла раиси Т.Пўлатов бошчилигидаги бир гуруҳ фуқаролар ҳудудда қаровсиз дайди итлар кўпайиб кетганлиги, бунинг оқибатида болалар мактабга бориб келишида, маҳалла аҳлининг кўчада юришида хавф-хатар туғилаётганлигидан шикоят қилган эди.\nМазкур ариза халқ депутатлари Самарқанд шаҳар Кенгаши депутати, O’zLiDeP депутатлик гуруҳи аъзоси Лола Абдуллаева томонидан ўрганилиб, Самарқанд шаҳар ободонлаштириш бошқармасига сўров йўлланди.\nСўровга жавобан, ободонлаштириш бошқармасига қарашли ит овлаш бригадаси Мароқанд маҳалла ҳудудида бўлиб, кўчада юрган, қаровсиз қолган дайди итларни ушлаб кетган.\n- Мен O’zLiDeP партияси ва депутат Лола Абдуллаевага миннатдорчилик билдираман. Сайёр қабулда кўтарилган масала тезлик билан ҳал этилди. Кўчамиз дайди итлардан тозаланди, - деди Мароқанд маҳалласи раиси Т.Пўлатов.\n- Сайёр қабулларда кўтарилаётган ҳеч бир муаммо эътиборидан четда қолмайди, - дейди O’zLiDeP Самарқанд вилоят Кенгаши мурожаатлар билан ишлаш бўлими бошлиғи Қўлдош Саидов. - Жорий йилнинг ўтган даври мобайнида ўтказилган сайёр қабулларда 20 га яқин ободонлаштиришга доир мурожаатлар келиб тушган бўлиб, уларнинг аксарияти депутатлик сўровлари асосида ҳал этилган.\nВилоят ҳокими Нуробод туманида сайёр қабул ўтказади


Биз «Насаф»дан кутмаган эдик / CHAMPIONAT.asia\nБиз «Насаф»дан кутмаган эдик\n19 июл 2013 14:24\nБарчамизга маълумки, «Насаф»нинг ўтган 2012 йилдаги омадсиз юришидан сўнг оз эмас, нақд 10 нафар етакчи футболчи жамоани тарк этди.\nБулар, Мурод Зуҳуров, Владимир Шишелов, Фозил Мусаев, Иван Бошкович, Андрей Переплёткин, Боян Малишич, Александр Петрович, Носир Отақўзиев, Шухрат Мирхолдиршоев ва Шавкат Раимқуловлардир. Бир аҳамият беринг, таркибдан бундай етакчи ўйинчиларнинг жамоани тарк этгандан сўнг «Насаф» мухлисларининг кўнглидан бирдек, энди жамоамиз 5-6 ўринларга тушиб кетади деган ўй-хаёллар ўтган бўлса, неажаб. Бунақа катта йўқотишлардан сўнг ҳақиқитни тан олиб айтаманки, бундай кетма-кет ғалабали юришларни биз «Насаф»дан кутмаган эдик.\nБуни қаранки, жамони ўтган мавсумнинг охирларида мураббийлик лавозимини «Насаф» жамоамизнинг собиқ жонкуяр ўйинчиси ҳамда собиқ мураббийи лавозимларида фаолият олиб борган Рўзиқул Бердиевга ишониб топширилди. Рўзиқул Бердиевнинг улкан меҳнати, тажрибаси ва ёшларга берган ишончини бемалол ўзини оқлади дейиш мумкин.\nРўзиқул Бердиев «Насаф» жамоаси таркибида энг кўп, яъни 314 марта майдонга тушган ўйинчи сифатида ҳам жамоа тарихида ўз исмини муҳрлаб қўйган. 2013 йил мавсум ўрталарида мураббийлар таркибига келиб қўшилган «Насаф»нинг собиқ тўпурур хужумчи Зафар Холмуродовнинг ташрифи биз мухлисларга қувонч бағишлади. Зафар Холмуродов ҳам «Насаф» жамоаи тарихида 181 ажойиб голи билан у ҳам ўз исмини қолдирган. Биз, «Насаф» мухлислари, Рўзиқул Бердиев ва Зафар Холмуродовнинг тажрибаларига ишонамиз.\n2013 йилнинг май ва июнь ойлари лауреатлари деб Артур Геворкян ва Рўзиқул Бердиевнинг топилиши биз мухлисларга олам-олам қувонч бағишлади. Ҳақиқатдан ҳам, «Насаф» жамоасидаги катта меҳнатлар ўз самарасини бермоқда.\n«Насаф»нинг мухлислари севимли жамоаларини доимо яқиндан қўллаб келишади. Стадионда мухлисларнинг ташрифи ҳам шиддатли ўсмоқда. Севимли жамоамиздан биз мухлислар Ўзбекистон кубоги ва чемпионатимизнинг энг юқори ўринларни эгаллашини, кейинги йилда ОЧЛ ўйинларида қатнашишини тилаб қоламиз.\n«Насаф» мухлислари номидан


Туркманистонда ўзбек дипломига эга ўқитувчилар камситилмоқда\n28 ноябр 2020, Тошкент вақти: 14:13\nИнсон ҳуқуқлари бўйича туркман ташаббус гуруҳи раҳбари Фарид Тухбатуллиннинг Озодликка айтишича, бир вақтлар Ўзбекистонда олий ўқув юртларини тугатган ва ҳозирда Туркманистоннинг Тошҳовуз вилоятидаги ўрта мактабларида дарс бераётган ўқитувчилар бошқа ҳамкасбларига нисбатан анча кам маош олмоқда:\n- Туркманистоннинг Тошҳовуз вилояти ўзбеклар кўп яшайдиган ҳудудлардан бири ҳисобланади. Собиқ иттифоқ даврида бу ердаги кўпчилик ўқитувчилар Ўзбекистон олий ўқув юртларида ўқиган. Энди эса туркман ҳукумати Ўзбекистон олий ўқув юртлари берган дипломларни тан олишни истамаяпти. Шунинг учун ҳам бундай дипломли ўқитувчилар меҳнат стажи ва тоифаси учун ойликка қўшиб бериладиган устама ҳақдан мосуво этилган. Бу ўқитувчилар ҳозирда педагогика билим юртида ўқиган касбдошлари билан бир хил маош олаяпти,- дейди Фарид Тухбатуллин.\nИнсон ҳуқуқи фаолига кўра, айни пайтда туркманистонлик ўқитувчиларнинг туркман манатида оладиган ўртача ойлик маоши 300-350 АҚШ долларини ташкил этади. Бироқ Ўзбекистон дипломи бўлган ўқитувчилар бошқа ҳамкасбларига нисбатан 80-85 АҚШ доллари миқдорида кам маош олишади:\n- Туркманистонда ҳам дипломлар нострификация қилинади. Масалан, Россия ва Украина дипломлари бемалол легаллаштирилади. Бироқ мен олган ишончли хабарларга кўра, ҳали бирорта ҳам Ўзбекистон дипломи нострификация қилинмаган. Ҳозирги тартибга кўра, нострификацияда иккита имтиҳон бор, бири туркман тилидан, иккинчиси собиқ президент Сапармурад Ниёзовнинг «Руҳнома» асаридан,- дейди Фарид Тухбатуллин.\nИнсон ҳуқуқи фаолига кўра, бу каби дискриминациядан норози бўлган туркманистонлик ўқитувчиларнинг юқори идораларга мурожаати фойда бермаган. Туркманистон Адлия вазирлигида уларга чет эл дипломлари Таълим вазирлигида тасдиқланиши лозимлигини айтганлар, Таълим вазирлиги эса Ўзбекистон дипломларини нострификация қилишни истамаяпти.\nМаълумотларга кўра, Ўзбекистонда берилган дипломларнинг тан олинмаслигидан фақат ўқитувчиларгина азият чекаётгани йўқ. Ўзбекистон олийгоҳларида ўқиган ва узоқ йиллик меҳнат стажига эга бўлган муҳандислар, иқтисодчилар ва шифокорлар ҳам ҳозирда Туркманистонда ўрта-махсус таълимли мутахассис дея кўрилмоқда ва шунга яраша ойлик олмоқда.\n“Ўзбекистон президентининг жорий йилнинг октябр ойи бошидаги Туркманистонга ташрифи ҳам ўзбек дипломига эга мутахассислар тақдирида мутлақо акс этгани йўқ”, деб ёзади Хроника Туркменистана Интернет сайти.\nМаҳаллий ҳуқуқ фаолларининг эътирофича, Туркманистон мактабларида кўп йиллардан буён малакали ўқитувчилар танқислиги сезилади.


Бахмал туманидаги санатория йўналишига ўрнатилган блок-пост хизмати тўсатдан текширилди\n22:55 / 26.05.2020\nОкруг қўмондонлиги томонидан тасдиқланган режага асосан, “ноқонуний қуролланган кичик гуруҳ” енгил автомобилда ҳаракатланиб, вақтинча ташкил этилган блок-постни бузиб ўтади ва тезкорлик билан яширинади.\nФото: Ғайрат Мадраҳимов\nМарказий ҳарбий округ қўмондонлиги томонидан Жиззах вилояти, Бахмал туманидаги санатория йўналишига ўрнатилган блок-пост хизмати тўсатдан текширилди. Бу ҳақда Kun.uz’га ҳарбий журналист Ғайрат Мадраҳимов маълум қилди.\nБлок-постда навбатчилик қилаётган ҳарбий хизматчиларнинг тўсиқ бузиб ўтилгандан кейинги тактик ҳаракати, руҳий ҳолати ва тезкор тадбирларни ҳамкорликда бажариш амалиёти кўриб чиқилди.\nТўсиқ бузилганидан сўнг шахсий таркиб икки гуруҳга бўлиниб ҳаракатланди. Жанговар техникада таъқибга олинган “ноқонуний қуролланган гуруҳ” машинасини 20 дақиқадан сўнг иккинчи гуруҳ техникаси пистирмада кутиб олди.\nЕнгил автоулов портлашдан кейин издан чиқиб тўхтади. Қўлга олиш гуруҳи жиноятчиларни қуролни ташлаш ҳақида огоҳлантирди. Аммо бу фойда бермагач, ҳарбийлар ҳужумга ўтди.\nГуруҳдан 2 та АК-74 қуроли, 1 та Макаров пистолети ва портловчи моддалар ашёвий далил сифатида мусодара қилинди.\nБу каби ўқув машғулот кўринишидаги тўсатдан текширув тадбирлари Самарқанд ва Жиззах гарнизонидаги блок-постларда ҳам ўтказилиши кўзда тутилган.


ХОРАЗМ ВИЛОЯТИ ХОНҚА ТУМАН ДАВЛАТ СОЛИҚ...\nИюнь 06, 2022 Xo'janiyazov Shohrux 60\nМасалан, биргина май ойи давомида туманда 112 та корхоналарнинг муаммолари батафсил ўрганилди. Натижада, солиқ хизмати органлари ходимлари кўмаги билан 122 та муаммолар ижобий ҳал этилди. Бугунги кунда бошқа ташкилотлар билан боғлиқ масалалар қатъий назоратга олиниб, ҳамкорликда ҳал этиш чоралари кўрилмоқда.\nШунингдек, май ойида олиб борилган ўрганишлар давомида солиқ турлари бўйича 213 та субектнинг 179,1 млн.сўм мавжуд ортиқча тўлов суммаси қайтариб берилди.\nТаъкидлаш ўринлики, жорий этилган қатор солиқ имтиёзлари, солиқ юки ва турларининг камайтирилганлиги тўғрисида тадбиркорлар ўртасида олиб борилаётган тушунтириш-тарғибот ишлари натижасида май ойининг ўзида\n198 та норасмий иш ўринлари қонунийлаштирилди. Энг муҳими, фуқаролар муқим иш ўринларига эга бўлди.\nАйниқса, турли сабаблар билан фаолияти вақтинча тўхтаб қолган тадбиркорлик субектларини ҳар томонлама қўллаб-қувватлаш, улар фаолиятини тиклаш борасида жорий йилнинг май ойи давомида самарали ишлар амалга оширилди. Жумладан, ана шундай 2 та корхонанинг фаолияти тикланди. Натижада, 6 та янги иш ўринлари яратилди.\nБугунги кунда қўлида ҳунари бор ёки уйда якка тартибда маълум фаолият билан шуғулланиб келаётган фуқароларимиз талайгина. Уларнинг ўзини ўзи банд қилиши, иш стажига эга бўлиши учун солиқ хизмати органлари томонидан доимий кўмак кўрсатиб келинмоқда. Жумладан, жорий йилнинг май ойи якуни билан туманда 538 нафар фуқаролар ўзини ўзи банд қилиш тизими орқали рўйхатдан ўтиб, муайян фаолият турлари билан мунтазам шуғулланиб келмоқда.


Шу йилнинг 13 апрелида Вазирлар Маҳкамасининг «Электр энергетика тармоғида тариф сиёсатини такомиллаштиришга доир қўшимча чора-тадбирлар тўғрисида»ги қарорига кўра, 2020 йил 1 январдан бошлаб электр энергияси учун тарифларни шакллантиришнинг янги тартиби кучга киради.\nМақолада, айнан шу кутилаётган ислоҳот тўғрисида фикрлашамиз.\nАввало, бугунги кундаги электр энергияси тарифлари тўғрисида. Ўзбекистон жаҳонда электр энергиясини истеъмолчига етказиб бериш нархлари арзон (2,9 цент) мамлакатлар қаторига киради (қиёслаш учун, Германияда 33 цент, Японияда 22 цент, Хитойда 8 цент атрофида). Аммо узоқ муддат сунъий равишда энергия ресурсларининг нисбатан арзон тарифларини сақлаб туриш соҳа ривожи учун кўплаб зарарли оқибатларни келтириб чиқаради. Энергия ишлаб чиқарувчилари тизимли равишда молиявий зиён кўриб ишлайди, мамлакатда энергия сарфи асоссиз равишда ошиб боради, субсидиялар ҳисобига давлат бюджетида тешик юзага келади ҳамда энергетика тармоғини технологик янгилаш ва модернизация қилиш жуда қимматга тушади ва деярли имконсиз вазифага айланиб қолади.\nПрезидент Шавкат Мирзиёев сенатнинг 20-ялпи мажлисида қилган маърузасида электр энергияси нархларини либераллаштириш зарурияти тўғрисида тўхталиб ўтган эди.\nЭлектр энергия нархини либераллаштириш унинг нархини давлат иштирокисиз, эркин бозор муносабатлари асосида шаклланишини билдиради. Яъни маҳсулот ишлаб чиқарувчи ва етказиб берувчи корхоналар, аввало ўзининг сарф-харажатлари ва бозордаги талаб асосида нарх белгилайди. Тўғри, бу бошиданоқ талаб-таклифнинг мукаммал муносабатлари акс этган мутлақ эркин бозор бўладими-йўқми, билмаймиз.Чунки маълум муддат давомида барча энергия ишлаб чиқарувчиларни бирдек қўллаб-қувватлаш мақсадида ўзаро мувофиқлаштирилган тарифлар ўрнатилиши мумкин. Лекин мақсад фақат нархни ошириш бўлиб қолмаслиги ва соҳада соф рақобатга асосланган эркин бозор муносабатларини шакллантириш лозим.\nКутилаётган ислоҳот бизга нима беради?\n1. Соҳага чет эл инвестицияларини фаол жалб қилиш\nЭлектр энергетика саноатининг ўзига хосликларидан бири шуки, у йирик ҳажмли капитал харажатларни (CAPEX) талаб этади. Ўзбекистонда электр энергияси ишлаб чиқарувчи корхоналар маҳсулотини давлат томонидан жиловланган нархларда сотиши оқибатида зарар кўриб ишлайди. Табиийки, ҳеч қайси инвестор ўз маблағини бундай молиявий зарар келтирувчи, истиқболсиз лойиҳаларга тикмайди. Шунингдек, Халқаро валюта фонди ёки жаҳон Банки каби йирик халқаро молия ташкилотлари ҳам кредитлар ажратиш учун давлат раҳбариятидан мувозанатли бюджет шакллантиришни талаб қилади. Тизимли равишда давлат субсидиялари асосида фаолият юритувчи секторлар мавжудлиги аксарият ҳолларда мамлакат номутаносиб бюджетга эгалигини кўрсатади.\n2. Электр энергия бозорида соғлом рақобат муҳитини шакллантириш\nНархларнинг эркинлаштирилиши электр энергияси ишлаб чиқарувчи корхоналарни истеъмолчи учун курашишга, бозорда ўз ўрнини эгаллашга, ишлаб чиқариш харажатларини камайтириш орқали истеъмолчига етказиб берилаётган маҳсулот нархини янада туширишга ундайди. Бозорда кўмир, табиий газ, гидроэнергия, шамол ва бошқа турдаги бирламчи энергия манбаларидан фойдаланувчи турли электр станциялари орасида ҳам рақобат юзага келади. Бу тармоқда структуравий оптималлашувга олиб келади. Паст самарали манбалар рақобатга дош бера олмай аста-секинлик билан бозорни тарк этади.\n3. Соҳани модернизация қилиш ва энергия ишлаб чиқаришда замонавий технологияларни қўллаш\nБозорда шаклланган рақобат муҳити тармоққа янги технологияларни жадал олиб киришга ҳам туртки беради. Корхоналар модернизация ва қайта жиҳозлаш орқали технологик жараёнлар самарадорлигини доимий оширишга интилади.\n4. Қайта тикланувчи энергия манбалари ривожланиши учун шароит яратиш\nБугун қайта тикланувчи энергияга асосланган технологиялар юқори суръатлар билан ривожланиб бормоқда. Business Insider маълумотига кўра, сўнгги тадқиқотлар 2020 йилдан бошлаб қуёш панеллари ва шамол генераторлари асосида электр энергияси ишлаб чиқариш углеводород хом ашёларидан фойдаланадиган анъанавий технологиялардан арзонроққа туша бошлашини кўрсатмоқда. 2017 йилда Буюк Британия тарихида илк маротаба замонавий шамол турбинасидан кўмир ёқишга асосланган ИЭСлардагидан кўра икки баравар кўпроқ электр энергияси ишлаб чиқарилди. Сўнгги бир неча йил мобайнида АҚШда барпо этилаётган электр энергия ишлаб чиқариш манбаларининг 95%и қайта тикланувчи энергияга асосланган технологиялар улушига тўғри келмоқда.\nЎзбекистонда қуёш ва шамол асосида электр энергияси ишлаб чиқариш салоҳияти юқори экани тўғрисида кўп айтилган, аниқ ҳисоб-китоблар ҳам мавжуд. Лекин ушбу йўналишларни ривожлантириш учун ҳам электр энергияси бозорини эркинлаштириш зарур. Қайта тикланувчи энергия манбаларига асосланган корхоналар анъанавий ишлаб чиқарувчилар билан рақобат қила олиши учун эркин нархлар бозори зарур.\n5. Энергия тежамкорлигини ошириш ва иқтисодиётнинг энергияга «бўкканлик» (energy intensity) даражасини камайтириш\nЎзбекистон жаҳонда иқтисодиёти энг энергияга «бўккан» мамлакатлар қаторига киради. Жаҳон банкининг 2015 йилга оид маълумотларига кўра, мамлакатимизда 1 АҚШ долларилик маҳсулот ишлаб чиқариш ёки шу қийматга баҳоланадиган хизмат кўрсатиш учун 9,99 MJ (мегажоуль) энергия сарф этилади. Бу кўрсаткич қўшни Қозоғистонда 7,9 MJ, Хитойда 6,69 MJ, Японияда 3,74 MJ, Озарбойжонда 3,73 MJ, Германияда 3,60 MJ, Ҳонгконгда 1,4 MJни ташкил қилади. Камроқ энергия сарфи эвазига кўпроқ қиймат яратиш учун ишлаб чиқариш қувватлари тежамкор технологияларга ўтказилиши зарур. Бунинг учун ҳам тармоқда тўлақонли рақобат муҳитини шакллантириш лозим.\n6. Электр энергия таъминотининг узлуксизлиги ва тўла қамровига эришиш\nЭлектр энергия бозорида эркин нарх шаклланиши, табиийки, таклиф ўсишига олиб келади. Электр энергия ишлаб чиқарувчи ва етказиб берувчи корхоналар истеъмолчилар талабини қондириш учун янги қувватларни ишга туширади, рақобатбардош нархларда энергия импортини йўлга қўйишади. Бу жараёнлар мамлакатда энергия танқислиги муаммоси ечимига йўл очади.\nАммо бугунги кунга келиб айрим ҳолатлар борки, улар ўтказилиши кутилаётган ислоҳот юзасидан кўпчиликда ҳадик ва тушунмовчиликларни келтириб чиқариши мумкин:\n1. Энг аввало, ишлаб чиқарувчи ташкилотлар кесимида электр энергиясининг бугунги кундаги таннархи (ёки тармоқдаги ўртача таннарх) тўғрисида расмий маълумотнинг очиқ манбаларда мавжуд эмаслиги. Бу маълумот электр энергияси нархидаги кутилаётган ўсиш ҳажми ва суръати тўғрисида маълум тасаввурга эга бўлиш имконини берган бўларди. Шунингдек, қуйидаги саволлар юзасидан ҳам расмий маълумот берилса мақсадга мувофиқ бўларди:\n- 2020 йил 1 январдан эътиборан иқтисодий асосланган, эркин тарифлашга тўлиқ ўтиладими? Ёки бу босқичма-босқич амалга ошириладими? Вазирлар Маҳкамасининг юқорида зикр этилган қарори мазмунидан келиб чиқилса, ҳар икки ҳолат ҳам бўлиши мумкин. Хусусан, 1-илова яъни «2030 йилгача бўлган даврда Ўзбекистон Республикаси электр энергетика тармоғидаги тариф сиёсатининг асосий йўналишлари»нинг 2-бандида «илғор халқаро амалиёт ҳисобга олинган ҳолда, 2023 йилгача тарифларни шакллантириш методикасига босқичма-босқич ўтиш» тариф сиёсатининг асосий йўналишларидан бири сифатида қайд этилган. Аммо худди шу бандда «ўтиш даврида электр энергетика тармоғи ташкилотларининг операцион ва капитал харажатлари, зарур соф фойдасини тўлиқ қоплашни таъминлашга қаратилган электр энергияси учун нархни шакллантириш принципларини белгилаш» ҳам ушбу тариф сиёсатининг йўналиши сифатида кўрсатиб ўтилган. Бу ва ҳужжатда акс этган яна кўплаб баёнотлар 2020–2023 йилларда электр энергияси тарифидаги ўсиш қандай бўлишига ойдинлик киритилишини талаб қилади.\n- Аҳоли учун эркинлаштирилган нархлар шароитида электр энергияси оила йиллик (ёки ойлик) харажатларининг неча фоизини ташкил қилиши кутилмоқда? Ушбу кўрсаткич қатор ривожланган давлатларда аҳоли фаровонлиги даражасини билдирувчи муҳим омиллардан бири сифатида доимо назорат қилиб борилади (тегишли давлат идоралари томонидан ҳалигача «истеъмол савати» ёки «яшаш минимуми»ни ҳисоб-китоб ва мониторинг қилишнинг ҳуқуқий асослари яратилмагани масалани мураккаблаштиради).\n- Турли ҳудудларда яшовчи истеъмолчилар учун етказиб бериладиган электр энергияси ҳудудда электр ишлаб чиқарувчи корхона бор ёки йўқлиги, трансмиссион тармоқлар узунлиги, хом ашё тури (кўмир, газ, гидро ва ҳ.к.), хом ашё учун транспорт харажатлари турлича экани кабилардан келиб чиқиб турлича таннархга эга. Бу эндиликда республика ҳудудида турли тарифлар амал қилади, деганими?\n- Янги тизимда тарифлаш учун истеъмолчилар тоифалари қандай асосларда белгиланади?\n- Ислоҳот аҳоли ва бошқа манфаатдор томонлар учун қанчалик шаффоф ҳолда ўтказилади? Амалга оширилаётган ишлар, уларнинг натижалари ва келгусида кутилаётган кейинги қадамлар тўғрисида маълумот бериб бориладими?\n- Ҳукумат бу масала бўйича ўз олдига қўйган вазифаларда нечоғли собит? (жорий йилнинг 1 июнидан электр энергия ва табиий газ тарифларини ошириш бўйича қабул қилинган қарор бекор қилингани ҳаммага маълум)\n2. Бизга маълум айрим маълумотлар электр энергияси бозори либерализацияси натижасида нарх ўсиш даражаси юқори бўлиши тўғрисида сигнал беради, хусусан:\n- Бугунги кунда эксплуатация қилинаётган аксарият ишлаб чиқариш қувватлари моддий ва маънавий эскирган (30-50 йил).\n- ИЭСларда асосан паст самарадорликка эга технологиялар ишлатилади (буғ трубиналари ўртача самарадорлиги 33%, маълумот учун, жаҳон амалиётида ишлатилаётган жамланган (combined) цикл самарадорлиги 55% атрофида)\n- электр энергияси ишлаб чиқариш қувватларининг деярли 70%и мамлакат шимолида, тармоқ учун асосий ёқилғи ҳисобланган газ ишлаб чиқариш манбаларининг аксарияти эса жанубий ҳудудларда жойлашган.\n- электр энергияси ишлаб чиқаришда бирламчи энергия манбаси сифатида асосан табиий газдан фойдаланилади (65%дан юқори). Табиий газ асосида электр энергияси ишлаб чиқариш эса нисбатан қиммат ҳисобланади (мисол учун, гидро ёки шамол электростанцияларига нисбатан)\n- электр энергиясини узатиш ва тарқатиш тизимларидаги йўқотиш кўрсаткичлари юқори (расмий манбаларда 15-20% атрофида кўрсатилади)\nУшбу санаб ўтилган ҳолатлар мамлакатимизда электр энергиясини ишлаб чиқариш, узатиш ва тарқатиш билан боғлиқ харажатлар юқори эканини билдиради. Бутунлай либераллаштирилган бозорда эса ушбу харажатлар тўлалигича истеъмолчи гарданига тушади, албатта.\nАсосий хавф омиллари\nЭлектр энергияси мамлакат иқтисодиётида беқиёс аҳамиятга эга, чунки у иқтисодий ресурс сифатида катта ва кичик корхоналар учун муҳим ишлаб чиқариш омили ҳисобланади (Электр энергиясининг мамлакат иқтисодиёти учун аҳамияти тўғрисида аввалги мақоладатўхталганмиз). Табиийки, унинг бозор нархига таъсир ўтказувчи ҳар қандай ислоҳот тарқалувчан оқибатларга (spillover effect) эгадир, яъни бир қарашда ўзаро боғлиқ бўлмаган тармоқ ва соҳаларда ҳам кенг кўламли таъсирга эга бўлиши мумкин.\nХўш, кутилаётган ислоҳот қандай салбий оқибатларни келтириб чиқариши мумкин? Қуйида назарий жиҳатдан келиб чиқиши мумкин бўлган эҳтимолий кўнгилсиз оқибатлар келтирилади. Аммо ислоҳотнинг қанчалик агрессив, мўътадил ёки юмшоқ ўтказилиши, макроиқтисодий таҳлил ва ечимлар қанчалик пухта тайёрланганлигидан келиб чиқиб ушбу ҳолатларни минималлаштириш имкони мавжуд.\nКўп жиҳатдан ҳукумат томонидан бу борада эмпирик таҳлилларга асосланган (шунингдек, ислоҳотни амалга ошириш даврида инфляция даражаси, ишсизлик, иқтисодий ўсиш суръатлари каби макроиқтисодий кўрсаткичларни прогнозлаш ва назорат қилишни назарда тутувчи) аниқ дастур ишлаб чиқилиши ва ушбу дастурни изчил амалга оширилиши жуда муҳим.\nДемак, назарий жиҳатдан мавжуд салбий оқибатлар:\n1. Истеъмол товарлари бозорларида нарх-наво кўтарилиши\nҚайси маҳсулот ёки хизматлар таннархида электр энергия улуши қанчалик катта бўлса, ўтказилиши кутилаётган ислоҳот натижасида шу турдаги маҳсулот ёки хизмат бозорида нарх-наво кўтарилиши ва беқарорлиги шунчалик муқаррар. Ваҳоланки, истеъмол товарлари ва хизматларнинг катта қисми электр энергиясининг бевосита иштирокида яратилади.\nБунинг устига, у ёки бу маҳсулот таннархидаги ўсиш фақат уни ишлаб чиқарувчи корхонадаги технологик ёки бизнес жараёнларда электр энергияси улуши билан боғлиқ равишда юз бермайди. Шу маҳсулот ишлаб чиқарилиши ва истеъмолчига етказиб берилиш жараёнида иштирок этувчи барча корхоналар ўз маҳсулотидаги электр энергияси улушидан келиб чиқиб,унинг нархини оширишга мажбур бўлади.\nМисол учун, сиз велосипед ишлаб чиқарувчи корхона раҳбарисиз. Сизнинг маҳсулотингиз таннархида электроэнергия улуши, айтайлик, 20%. Бу таннархдаги ўсиш фақат ўша 20 фоизлик қисмда юз беради, дегани эмас. Чунки сизнинг маҳсулотингизга хом ашё ва компонентлар, яъни велосипед учун эҳтиёт қисмлар, бўёқ, металл лист, пайвандлаш ашёлари кабиларни етказиб берувчи корхоналар ҳамда сизга уларни элтиб беришга ихтисослашган транспорт хизмати кўрсатувчи корхонада ҳам, бирида кўпроқ, бирида камроқ электр энергияси улуши бор.\nТабиийки, ушбу корхоналардаги электр энергияси билан боғлиқ нарх ўсиши сизнинг маҳсулотингиз хом ашёси қийматига ҳам йиғилган ҳолда, кумулятив таъсир ўтказади.\nНатижада, сиз истеъмолчига тақдим этадиган тайёр маҳсулот ҳам таннархдаги ўсиш ҳисобига бирмунча қимматлаб кетади. Маҳсулот таннархи ошибгина қолмасдан, у структуравий ўзгаришга ҳам дучор бўлади. Энди унда электроэнергия улуши аввалгидан кўпроқни ташкил қилади.\n2. Ишлаб чиқарилаётган маҳсулотлар таннархи ошиши ҳисобидан маҳаллий ишлаб чиқарувчиларнинг ташқи бозорда рақобатбардошлиги пасайиши\nЭлектр энергияси нархидаги сезиларли ўсиш экспортчи корхоналарнинг ташқи бозорлардаги имкониятини тушириб юборади. Ўзбекистон экспортида нисбатан улушдор соҳалар бўлган текстиль, хизматлар, энерготашувчилар ва нефть маҳсулотлари электр энергияси таъминотига бевосита боғлиқ тармоқлар ҳисобланади. Аслида, маҳсулот нархидаги кичик ўсиш ҳам бешафқат рақобат муҳити ҳукмрон бўлган ташқи бозорларда маҳаллий корхоналаримизнинг ўз позицияларини бой беришига олиб келган бўларди.\nМамлакатимиз экспортида хизматлар улушига назар ташласак, ушбу ислоҳот мамлакатимизнинг эртанги кун иқтисодиётида салмоқли аҳамиятга эга бўлиши кутилаётган, ўсиб бораётган туризм тармоғига ҳам ўз салбий таъсирини ўтказмай қолмаслигини кўрамиз. Чунки ушбу тармоқ вакили бўлган меҳмонхона хизматлари ҳам, туризм тармоғига хизмат кўрсатувчи транспорт хизматлари соҳаси ҳам электр энергияси нархларига нисбатан таъсирчан соҳалар ҳисобланади.\nЭкспорт ҳажмларининг камайиши ташқи савдо балансининг бузилиши ҳамда мамлакатимизга кириб келувчи валюта оқимининг ҳам камайиб кетишига сабаб бўлишини алоҳида таъкидлаш жоиз.\n3. Даромадлари ва тўлов қобилияти пастлиги сабаб аҳолининг ижтимоий ҳимояланмаган қатламларининг молиявий қийинчиликларга дуч келиши\nЮқорида таъкидланган истеъмол товарлари бозорларида нарх-навонинг кўтарилиши ҳамда электр энергияси тўловларининг сезиларли ошиши аҳолининг ижтимоий ҳимояга муҳтож қатламларида молиявий қийинчиликларни юзага келтирмай қолмайди, албатта.\n4. Ички бозор истеъмолчиларининг тўлов қобилияти пасайиши натижасида айрим товар ва хизмат бозорларида танглик юзага келиши\nНарх-наво кўтарилиши истеъмолчиларнинг деярли барча қатламлари харид қобилиятига салбий таъсир ўтказади. Бундай вазиятда энг аввало нарх ўзгаришларига юқори сезувчан талабга эга маҳсулот ва хизматлар савдоси камаяди. Мисол учун, истеъмолчилар ҳашамат категориясига оид бўлган маҳсулот ва хизматлардан деярли бутунлай воз кечади (қиммат автолар, чет эл саёҳатлари ва ҳ.к.) Шунингдек, арзонроқ «ўринбосар шерик»ка эга маҳсулотлар ҳам харид рўйхатларидан тушиб қола бошлайди. Айтайлик, аксарият одамлар мол ёки қўй гўшти ўрнига арзонроқ муқобил, яъни товуқ гўшти ва тухум истеъмол қилишни бошлайди. Табиийки, камроқ талабга эга бўла бошлаган маҳсулотлар ва хизматларни етказиб берувчи корхоналар бирин-кетин касодга учрай бошлайди.\n5. Маҳаллий ишлаб чиқарувчилар ва хизмат кўрсатувчилар касодга учраши натижасида иш ўринларининг камайиб кетиши\nҲа, бу ҳам ижтимоий-иқтисодий оқибатлар қаторида сўнгги манзил эмас. Қисқа муддат ичида электр энергияси нархини мутлақ либераллаштиришни режалаштирган бўлсангиз, ишсизлик суръатининг кескин ошишига ҳам тайёр туринг. Кўп сонли тадбиркорлик субъектларининг касодга учраши жамият минглаб иш ўринларидан мосуво бўлди, дегани.\n6. Танганинг орқа тарафи: инвестициялар оқими камайиши\nТўғри, электр энергияси бозори эркинлаштирилса, саноатнинг ушбу тармоғига инвестициялар ҳажми ошади, аммо шу билан биргаликда кўплаб бошқа бизнес тармоқларига инвестиция киритиш қийинлашиб қолади. Чунки юқорида қайд этилганидек, маҳсулот таннархи ошади, ички бозор сустлашади, хом ашё манбалари камаяди ва ташқи бозорда қиёсий устунлик, рақобатбардошлик пасаяди.\nБутунлай эркинлаштирилган электр энергия нархлари шароитида юқорида санаб ўтилган оқибатлар рўй бериши эҳтимоли юқори ҳисобланади. Гап уларнинг миқёси ва давомийлигида. Ислоҳот қанчалик тез суръатларда, «шок терапияси» усулида, компенсацион чора-тадбирларсиз амалга оширилса, бу оқибатларнинг юзага келиш эҳтимоли шунчалик юқори.\nЮқоридагиларнинг олдини олиш бўйича режалаштирилган чора-тадбирлар тўғрисида тегишли ҳукумат идоралари томонидан батафсил расмий маълумот берилса мақсадга мувофиқ бўлар ва аҳоли, тадбиркорлар ҳамда инвесторларда юзага келиши мумкин бўлган тушунмовчилик ва асоссиз ҳадиклар олди олинган бўларди.\nЕчимлар ва салбий оқибатларни камайтириш чора-тадбирлари\nВоқеаларнинг юқорида келтириб ўтилган йўсиндаги ривожи биз учун энг кўнгилсиз сценарий, албатта. Ишонаманки, пухта ўйланган, оқилона макроиқтисодий сиёсат, аниқ режа асосида ва назорат остида олиб борилган ислоҳот ушбу жараёндан имкон қадар йўқотиш ва талофатларсиз ўтиб олишимиз гаровидир.\nҲукумат идоралари томонидан ишлаб чиқил(ади)ган электр энергиясини либерализация қилиш бўйича чора-тадбирлар дастури доирасида амалга ошириладиган бошқа амалиётлар билан уйғунлигини инобатга олган ҳолда, жаҳон тажрибасида мавжуд қуйидаги ечимларни қўллаш мақсадга мувофиқлигини кўриб чиқиш зарур:\n(уларнинг айримлари тасдиқланган ҳукумат қарорида ҳам таъкидлаб ўтилган,бу ерда уларни амалга оширишда айнан қайси жиҳатларга алоҳида эътибор қаратиш бўйича ҳам мулоҳаза юритилмоқда)\n1. Тафовутли (differential) электр энергия тарифлаш тизимини жорий қилиш\nСутканинг истеъмол ҳажмлари юқори бўлган вақти учун баланд, нисбатан паст бўладиган қисми учун пасайтирилган нархлар жорий қилиш. Бу ўзгариш сутка давомида нисбатан мувозанатлашган истеъмол кўрсаткичларига олиб келган бўларди. Бундан кўзланган мақсад электр энергияси истеъмоли камайган пайтида ИЭСлар самарадорлиги тушиши ва юқори истеъмол ҳажмлари пайтида эса ишлаб чиқариш ускуналари ва узатиш инфратузилмалари зўриқиш билан ишлашига барҳам беришдир.\nБу ўз навбатида технологик жараёнлар самарадорлиги ошиши, харажатлар камайиши, натижада истеъмолчига етказиб берилаётган электр энергияси нархининг тушишига олиб келади.\n2. Ҳар бир хўжалик учун базавий истеъмол ҳажмларидан ошиқча миқдор учун ўсиб борувчи коэффициентда нархлаш тизими\nБундай механизм ижтимоий адолатни таъминлаш ва энергия сарфини оптималлаштиришга қаратилган яна бир чора сифатида баҳоланади. Бу амалиёт Тошкент шаҳри Юнусобод туманида синов тариқасида жорий қилинаётганидан хабаримиз бор. Аммо тажриба энергия сарфи кўрсаткичларига қандай амалий таъсир кўрсатгани тўғрисида ҳали расмий маълумот берилгани йўқ.\nУшбу тартибни ишлаб чиқишда фақат базавий норма ва ундан ошган ҳажм учун фарқланувчи нарх эмас, балки сарф билан пропорционал равишда муттасил ошиб борувчи нарх коэффициентларини жорий қилиш энергия сарфи ва молиявий харажатларни янада оптималлаштиришга ёрдам беради.\n3. Аҳолининг ижтимоий ҳимояга муҳтож қатламлари учун аниқ манзилли субсидиялар жорий қилиш\nАниқ манзилли субсидиялар жорий қилиниши Вазирлар Маҳкамаси қарорида ҳам таъкидланган. Аммо ушбу молиявий қўллаб-қувватлаш механизмини жорий этишда айрим эътиборга молик жиҳатлар мавжуд. Хусусан, субсидияларни суиистеъмол қилиш ва улардан фойдаланишда эҳтимолий коррупциянинг олдини оладиган, истеъмолчининг тўлов қобилиятини объектив баҳолайдиган шаффоф тизим ишлаб чиқиш лозим.\n4. Аҳолининг кенг қатламларини ва маҳаллий тадбиркорларни замонавий молиялаштириш механизмларини жорий қилиш орқали энергетик таъминот бўйича лойиҳаларга жалб этиш\nЯқинда Марказий банк аҳоли ўртасида валюта жамғармалари тўғрисида ўтказган аноним сўрови натижаларини эълон қилди. Унга кўра, фуқароларда мавжуд жами чет эл валютасидаги жамғармалар 10,2 млрд. АҚШ долларини ташкил қилади. Ўтказилган сўровнома кўламини ва мамлакатда фаолият юритувчи тижорат банклари томонидан таклиф этилаётган жамғарма ва пул қўйилмалари аҳолида мавжуд маблағларни турли сабабларга кўра (қайтарилиш кафолати, фоиз ставкалари ва ҳоказо) самарали жалб қила олмаётганини инобатга олсак, бу қиймат янада кўпроқ бўлиши мумкин.\nМолия вазирлиги, Марказий банк, Инвестиция ва ташқи савдо вазирлиги ва бошқа алоқадор давлат идоралари томонидан ушбу аҳоли жамғармаларини саноатнинг турли тармоқларида, хусусан энергетика саноатида амалга оширилаётган лойиҳаларга ўзаро манфаатли шартларда жалб қилишнинг қонуний асослари ва ишчан механизмларини яратиш устида бош қотириши лозим. Бу янги корхоналар, янги ишлаб чиқариш қувватлари ва янги иш жойлари, дегани. Жаҳон тажрибасида бу турдаги инвестицион ресурсларни самарали жалб қилиш бўйича синалган, аллақачон яхши натижа бераётган концептуал ечимлар мавжуд. Улар орасида краудфандинг, давлат-хусусий сектор ҳамкорлиги (PPP), ижтимоий облигациялар (social impact bonds) мамлакатимиз учун истиқболли йўналишлар, деб ҳисоблайман. (Энергетика соҳасида микромолиялаштириш инструментлари тўғрисида кейинги мақолаларимизда батафсил тўхталамиз)\n5.Босқичма-босқич, эҳтиёткор либерализация\nЮқорида таъкидланганидек, электр энергияси мамлакат иқтисодиёти ва аҳоли фаровонлиги учун ғоят аҳамиятлидир. Шу сабаб жаҳон тажрибасида ҳам бу соҳага оид сиёсатни амалга оширишда эҳтиёткор ва пухта ўйланган қарорлар қабул қилиб келинган. Ҳаттоки XIX асрдан буён саноат капитализми ва бозор иқтисодиёти асосида тараққий топиб келаётган Европа мамлкатлари ҳам бор-йўғи асримиз бўсағасига келибгина (1990-йиллар ва 2000-йиллар боши) ушбу соҳани либераллаштиришга журъат қилишди.\nШу сабаб ҳам амалга ошириладиган ислоҳотнинг тадбиркорлик фаолияти ва мамлакат макроиқтисодий кўрсаткичларига таъсирини максимал даражада аниқ прогнозлаштириш ва ислоҳот даврида синчковлик билан кузатиб бориш лозим. Акс ҳолда, нохуш иқтисодий оқибатлар узоқ йилларга чўзилиши мумкин.\nЮқорида таъкидланган вазифаларни амалга ошириш учун энегетика вазирлиги ва тегишли идора ва вазирликлар ҳамкорлигида электр энергияси бозорини либераллаштириш бўйича алоҳида дастур ишлаб чиқилиши зарур.\nУшбу дастурда энг камида қуйидагиларни аниқ белгилаб олиш зарур:\nБосқичма-босқич амалга ошириладиган чора-тадбирлар ва вазифалар, улардан кутилаётган натижалар аниқ рақамлар билан;\nДастурда белгиланган барча вазифаларни амалга ошириш учун зарур молиявий ресурслар ва уларнинг манбалари;\nНатижаларни баҳолаш мезонлари ва механизмлари;\nҲар бир босқич учун юзага келиши мумкин бўлган хатар (риск)лар таҳлили ва уларнинг олдини олиш, эҳтимолини камайтириш ва оқибатларини бартараф этиш бўйича чора-тадбирлар;\nСўзим сўнгида кутилаётган ислоҳот юзасидан аҳоли, тадбиркорлар ва потенциал инвесторлар ўртасида тизимли равишда тушунтириш ишлари олиб борилиши мақсадга мувофиқ эканини яна бир бор таъкидламоқчиман.\nРивожланишимизнинг навбатдаги босқичи ўлароқ давлатимиз ва халқимиз олдида турган масъулиятли вазифани амалга оширишда ҳукумат идоралари юқори профессионал ёндашув намоён қила олишларига ишонч билдириб қоламан.\nРаҳимберди Мамаюсупов — Корея Халқаро Ҳамкорлик Ташкилоти (KOICA) ва Ажу Университети (Жанубий Корея) ҳамкорлигидаги давлат хизматчилари учун «Энергетик Технологиялар ва Сиёсат» махсус магистратура дастури стипендиати, тадқиқотчи, менежмент тизимлари бўйича халқаро аудитор ва техник эксперт.\nЭлектр энергиясини сотишдаги йўқотишларни аниқлаш тартиби тўғрисидаги низом ишлаб чиқилди\tЭлектр энергиясидан фойдаланишда махсус тизим йўлга қўйилади: бир абонентга 300 киловатт\tЭлектр энергиясидан фойдаланиш қоидалари: қандай ўзгаришлар юз берди?


Ўзбекистон МТЖ ЖЧ-2018 иштирокчиси Марокаш терма жамоаси билан ўртоқлик ўйини бўйича келишувга эришди - Offside.uz – Offside'да бўлинг, офсайдда қолманг!\n2018 йилда Россияда бўлиб ўтадиган Жаҳон чемпионати олдидан ФИФА кунлари фақат март ойида мавжуд.\nТабиийки, бу кунларда ЖЧ йўлланмасини қўлга киритган жамоалар кучли рақибларга қарши баҳс олиб боришга ҳаракат қилишади.\nЎзбекистон футбол федерацияси тарихда биринчи марта бевосита Жаҳон чемпионати олдидан мундиал қатнашчиси билан ўртоқлик ўйини ўтказиш бўйича келишувга эришди.\nМаълумот учун, Марокаш терма жамоаси 2018 йил Россияда бўлиб ўтадиган Жаҳон чемпионатига йўлланмани қўлга киритган бўлиб, “B” гуруҳида Португалия, Испания ва Эрон терма жамоаларига қарши баҳс олиб боради.\nФранциялик мутахассис Эрве Ренар шогирдлари ЖЧ саралашининг “С” гуруҳидаги сўнгги ўйинда Кот д‘Ивуар терма жамоасини 2:0 ҳисобида мағлубиятга учратиб, мундиал йўлланмасини қўлга киритган. Сўнгги бор марокашликлар 1998 йил Франция жаҳон чемпионатида қатнашган. Марокаш терма жамоаси таркибида Мехди Бенатия, Муборак Буссуфа, Набил Дирар каби машҳур футболчилар тўп суради.\n13/12, 17:27 0


"Насаф" - "Пахтакор". Йил жангининг превьюси\n17 ноябрь, 2017, 09:47\n19 ноябрь куни "Пахтакор" жамоаси учун 2017 йилги мавсум якунланади.\nУчрашувга тайёргарликни Шота Арвеладзе бошчилигидаги тошкентликлар юқори даражада давом эттирмоқда. Дисквалификация ва жароҳатлар билан боғлиқ муаммолар йўқ.\nОлий лигада клублар 41 бор тўқнаш келишган. "Шерлар" 23 беллашувда зафар қучишган. 10 дуранг ва 8 мағлубият кузатилган. "Насаф" дарвозаси 59 марта ишғол қилиниб, 32 тўп ўтказиб юборилган. Қаршидаги учрашувларда 6 ғалаба, 7 дуранг ва 7 мағлубият қайд этганмиз.\n"Насаф" - "Пахтакор" учрашувини навоийлик ҳакам Зокир Қодиров бошқаради. Ушбу ҳакам олий лигада "Пахтакор" иштирокидаги 8 беллашувни бошқариб борган. Жамоамиз уларда 6 ғалаба, 1 дуранг ва 1 мағлубиятни қайд этган. Ассистент ҳакамлар вазифасини Обид Жумаев ва Руслан Самандаров бажаради.\nҲакамлар: Зокир Қодиров (Навоий), Обид Жумаев (Навоий), Руслан Самандаров (Навоий), Шерзод Ражабов (Бухоро).\nПФЛ вакили: Бобур Ҳайдаров.\nЁшлар таркиблари беллашуви 18 ноябрь, шанба куни 14:00да "Насаф" ёшлар жамоаси базасида старт олади. Асосий жамоалар тўқнашуви 19 ноябрь, якшанба куни 14:00да "Қарши Марказий" стадионида бошланади.


Иқтисодиёт Кеча, 22:44 0722\nЖамият Кеча, 22:08 0615\nХорижий тажрибада 70 фоиз низолар судгача ҳал этилади. Чунки ишларни судда кўриб чиқиш катта харажат ва кўп вақт талаб этувчи жараён ҳисобланади.\nСиёсат Кеча, 21:45 0772\nЖамият Кеча, 21:10 01193\nЙиғилишда Сайлов кодекси қабул қилингани муносабати билан Марказий сайлов комиссиясининг бир қатор низом ва йўриқномалари ўз кучини йўқотган деб топилган.\nҲуқуқ Кеча, 20:48 01347\nСифатни баҳолашда нотариал ҳаракатлар сони, нотариуснинг хизмат фаолиятига оид маълумотлар ва унинг фаоллиги каби мезонлар асос қилиб олинган.\nХориж Кеча, 20:25 0954\nҲуқуқ Кеча, 19:53 01842\nФарзандига алимент тўловини ўз вақтида ёки аввалдан тўлаб қўяётгани ҳақида ёзишдан маъноям, мантиқ ҳам йўқ, аслида. Чунки, фавқулодда иш қилингани йўқ, бор-йўғи, ота фарзанди олдидаги мажбурятини бажаряпти, холос.\nЖамият Кеча, 19:39 01227\nИчки ишлар вазирлиги марказий аппаратида раҳбарлик лавозимларига тайинловлар амалга оширилди.\nСпорт Кеча, 19:37 0647\nЖамият Кеча, 19:25 01456\nСпорт Кеча, 19:03 01474\nЖамият Кеча, 19:03 0475\n«Ўзбекистон ҳаво йўллари» Миллий авиакомпанияси 24 июлдан бошлаб «Хадж-2019» дастури бўйича парвозларни йўлга қўяди.\nТехнология Кеча, 19:01 0451\nСпорт Кеча, 18:58 0510\nБир кун илгари суд «Ювентус»нинг энг номдор ўйинчиси — Криштиану Роналдудан номусга тегиш бўйича айбловни олиб ташлаганди.\nҲодиса Кеча, 18:47 01576\nНавоий шаҳридаги уйлардан биридан заҳарли илон чиқди. Илон ФВВ ходимлари томонидан ушлаб олинди.\nЖамият Кеча, 18:28 01486\nТехнология Кеча, 17:44 0745\n«Ўзбектелеком» АК 2019 йил 24 июлдан UNLIM сериясининг айрим тариф режаларига ўзгартиришлар киритмоқда.\nСпорт Кеча, 17:44 0643\nЖамият Кеча, 17:13 0950


Божхона институтида овқатланиш аутсорсинг асосида ташкил этилади\nБожхона институтида овқатланиш аутсорсинг ...\nЎзбекистон Республикаси Вазирлар Маҳкамаси томонидан 2019 йил 21 январь куни “Ўзбекистон Республикаси Давлат божхона қўмитасининг Божхона институти шахсий таркибининг овқатланиш тизимини аутсорсинг шартларида ташкил этиш тартиби тўғрисидаги низомни тасдиқлаш ҳақида” 52 сон қарор қабул қилинди.\nЎзбекистон Республикаси Президентининг “Ўзбекистон Республикаси божхона органлари кадрларини тайёрлаш тизимини тубдан такомиллаштириш чора-тадбирлари тўғрисида” 2018 йил 2 ноябрдаги ПҚ–3995-сон қарорига мувофиқ мазкур ҳужжат Божхона институти шахсий таркибининг овқатланиш тизимини янада такомиллаштириш ҳамда бюджет маблағларидан самарали фойдаланишни йўлга қўйиш мақсадида қабул қилинган.\nҚарор билан тасдиқланган Низомга кўра институт шахсий таркиби Давлат божхона қўмитаси томонидан Молия вазирлиги ва Соғлиқни сақлаш вазирлиги билан келишилган ҳолда тасдиқланган нормалар асосида овқат билан таъминланади.\nИнститут шахсий таркибини овқатлантириш қуйидагиларни ўз ичига олади:\nдала ва стационар шароитида озиқ-овқат таъминоти;\nқуруқ маҳсулотлар таъминоти.\nАутсорсинг хизмати буюртмачининг тасдиқланган харажатлар сметаси доирасида бюджет маблағлари ҳисобидан молиялаштирилади.\nАутсорсер Ўзбекистон Республикасининг “Давлат харидлари тўғрисида”ги Қонуни ва бошқа қонун ҳужжатларига мувофиқ танланади.\nНизомда аутсорсерга талабгорларга нисбатан қўйиладиган талаблар ҳам белгилаб олинган. Аутсорсинг хизматини кўрсатиш бўйича шартнома буютмачи ва аутсорсер ўртасида календарь йил учун ёзма шаклда уч нусхада тузилади. Унда Институт шахсий таркибининг сони, бир нафар овқатланувчи учун тасдиқланган нормалардаги кунлик озиқ-овқат қиймати, календарь куни ва жами йиллик сумма акс эттирилади.\nАутсорсинг хизматлари асосида овқат билан таъминлаш қонун ҳужжатларида белгиланган техника ва ёнғин хавфсизлиги, меҳнат муҳофазаси ҳамда санитария-гигиена қоидаларига риоя қилинган ҳолда амалга оширилиши лозим.\nНизомда аутсорсер ва буюртмачининг ҳуқуқлари ва мажбуриятлари, аутсорсер томонидан буюртмачи мол-мулки ва моддий-техника воситаларидан фойдаланиш, аутсорсинг хизмати кўрсатилиши юзасидан мониторингни амалга ошириш шартлари ҳам келтириб ўтилган.\nҚарор 2019 йилнинг 22 январидан бошлаб кучга кирди.


Nusrat Rahmat: МОСКОВДАН НОМАЛАР. № 9\nМОСКОВДАН НОМАЛАР. № 9\nҒайридинлар театрусини ҳам бир кўриб қўймоқ илинжи ва ниятинда вақти бегоҳ марказ тамон йўл ихтиёр этдим. Кўрдумки, аларда театруга иштиёқ чандон баланд. Тамошобин тирбанд эрди ва ман чиптани бир савдогардан фалон пулга харид қилмоқликдан дигар чора топмадим.\nТеатру ибратхонадур, дейдулар ҳазрат Беҳбудий. Бу гап ростдур – алар жуфт-жуфт бўлуб, зебо либосларини кийиб келғон эрдилар, бу салобатли иморатға. Бир-бирлариға тавозе, эҳтиром изҳор этур эрдиларки, тенги йўқдур ва таъриф-у, тасаннога лойиқ.\nСаҳнада Отелло отлиғ қаро араб пайдо ўлди. Бисёр боғурур, серзарда, бадфеъл ва бадрашклиғи мана-ман деб турур эрди анинг. Нимарса савдолар кечди-ю, исму-шарифи Дездемона бўлғон завжасидан ноҳақ гумон пайдо қилди. Қисса кўтоҳ, анга дедики, фалон рўмолчамни топиб бер. Боиси, ул рўмолчани дигар бир нохуш мардак қўлида кўргон эрди. Аёл ҳарчандки қилди, сабил қолгур рўмолчани пайдо қилолмади. Бадазон бу бадрашк мардак хотунини буғуб, ўлдуруб ташлади.\nОдамлар бисёр ва бисёр надоматлар тортдилар.\nЎзум ҳам андуҳ чекдим ва ногоҳ Марямхон хаёлимға рўё ўлди. Боиси, Дездемона дегонлари ҳам Марямхондан сариқ соч, бўйун ва елкалари аппоқ, нозук бир ҳилқат эрдики, таққоси йўқдур. Ҳай баччағар Отелло, дедим фикран, бир рўмолча деб шундоқ нозанинни қурбон қиладурсанми?! Ҳай-ҳай-ҳай...О ачош қилиб ёт, елкаларидан муччи ол, ножинс. У яққа юмалат, ҳолиги ишни қил, бу яққа юмалат, ҳолиги ишни қил...\nФикри ожизимча, бизнинг замонга келиб, бадрашклик хийла камайди. Бунинг боиси бандага қаронғу.\nҲамсоя деҳада бир галварснинг хотуни араб юртига пул топмоқ илинжи бирла равона бўлғон эрди. Бадаз якчанд сана заифа тарафдан доллар оқиб келадурғон ўлди. Нобарор эр денг, ўзидан кетиб, баланд иморатлар солди, мошинларни қатор қилди. Бунисига тоқат қилса бўлур эрди, аммо бадмаст бўлуб, чору-ночорларға нописандлиғ намоён қилиб, аларни ҳақорат қиладурғон нобоп қилиқлар пайдо қилди.\nБир хоксор муаллимимизнинг ихтиёрига хориж жаридаси тушуб қолғон экан. Бундоқ варақ очса, анда араб бойнинг тўрт хотуни бирла тушган суврати муҳайё. “Иби, о мана буниси бизнинг янга-ку,” дебди, заифалардан бирига бармоқ ниқтаб. Андоқ демоғининг боиси, кундошлар арасиндан бояги галварснинг хотунчасини таниб қолғони экан, денг...\nЭлнинг оғзига элак тутуб бўлмас. Сухан тарқалди. Галварс дебдики, ман ўша аёқяланг муаллимни йўқ қилмасам, номимни дигар қўюрман. Бадазон бечорани қаматмоқ фикри бирла кўп пул тўкди, аммо муаллим ҳам анди эмас эрди ва тукига озор етмади. Адолат нусрат кўрсатди.\nДағи бир гап. Ҳиккаси баланд бир амалдорни билур эрдим. Бир куни Тошкан учаман, деб чиқибдур, аммо тайёра тайёр бўлмагани боис ният амалга ошмабдур. Илож топмай, хонасига қайтса, хотунчаси шофири бирла...\nАмалдор жаҳл отига миниб: “Бу қандоқ намоқулчилик,- дебди, боз хотунига авоз кўтариб: Магарам жорий йил аёллар санаси аталмаганда, тарсаки бирла башарангга тушурур эрдим.”\nАммо шофирини жазолади: нақ экки ойлик моянадан маҳрум қилди, шўрликни..\nШуноқа гаплар. Ҳар замонга – бир замон, дейдилар машойихлар. Дағе алар дейдуларки: ҳар кимда бир феълу хўй.\nЎзи инсоф ато этсун: мардга ҳам, заифага ҳам.\nАвтор: Нусрат Раҳмат на 06:18\nМОСКОВДАН НОМАЛАР № 11\nМОСКОВДАН НОМАЛАР. № 10\n“ По поручению самого”…